hidoyat.uz – “Мовароуннаҳр” нашриётининг сайти - Ҳадис илмлари таснифи\nҲадис илмлари таснифи\nҲадис илми асосий мавзуларига киришдан олдин бу илмнинг тармоқлари, таркибий қисмлари ҳақида умумий тасаввур ҳосил қилиш зарур.\nОлимлар ҳадис илмини икки асосий қисмга: ривоят илми ва дироят илмига бўлишган.\nРивоят илми Пайғамбар (соллаллоҳу алайҳи ва саллам) сўзлари, ишлари, уларни ривоят қилиш, лафзларини қоғозга туширишни ўз ичига олади.\nДироят илми, мусталаҳ илми деб ҳам юритилади. У санад ва матн ҳолатларини ўрганадиган илмдир.\nҲадисшунос олим Нуриддин Итр “Манҳажун нақд фи улумил ҳадис” китобида ҳадис илмларини атрофлича ўрганиб қуйидаги бўлимларга ажратади.\n1. Ҳадис ровийларига боғлиқ илмлар. Бу илмда қуйидаги масалалар ўрганилади:\n– ровийларнинг исмлари, кунялари, лақаблари, табақалари, ҳар бир табақанинг таърифи;\n– ровийларнинг туғилган ва вафот этган йиллари;\n– ровийнинг ривоятини қабул қилиш ва рад қилиш шартлари;\n– ишончли ва заиф ровийлар;\n– жарҳ ва таъдил (ровийнинг ишончли ёки ишончсизлигини топиш) қоидалари.\nМуҳаддислар мазкур бўлимларнинг ҳар бирига оид асарлар битишган. Ибн Ҳиббоннинг “Сиқот” (Ишончли ровийлар) китоби, Ибн Адийнинг “Ал комил физ зуаъфа” (Заиф ровийлар тўғрисида мукаммал китоб) китоби, Абу Ҳотим Розийнинг “Ал жарҳ ват таъдил” (Ровийларнинг айбли ёки ишончлилигини топиш) китоби, Имом Бухорийнинг “Ат тарихул кабир” (Катта тарих) китоби ана шундай асарлардан.\n2. Ҳадис ривоятига оид илмлар. Бунда қуйидагилар ўрганилади:\n– Ҳадис толиби одоблари;\n– Муҳаддис одоблари;\n– Ҳадисни эшитиш, қабул қилиб олиш, аниқ сақлаб қолиш (забт);\n– Ҳадисни ривоят қилиш сифати, адо этиш шарти;\n– Ҳадисни ёзиш, аниқлаш.\nУшбу илмларга доир асарларга Хатиб Бағдодийнинг “Ал кифоя фи илмир ривоя”, “Ал жомеъ ли ахлоқир ровий ва одобис сомиъ” каби асарларни киритиш мумкин.\n3. Ҳадисни қабул қилиш ва рад этиш илми.\nБу илмда ривоят қилинган ҳадиснинг Пайғамбаримизга (соллаллоҳу алайҳи ва саллам) нисбат берилиши тўғри ёки тўғри эмаслиги ўрганилади. Шу жиҳатдан ҳадис мақбул (қабул қилинадиган) ва мардуд (рад этиладиган) турларга ажралади. Сўзи шу икки турга кирувчи ҳадис турлари алоҳида ўрганилади. Мақбул ҳадислар саҳиҳ, ҳасан ҳадисларга бўлинади. Улар Имом Бухорий ва Имом Муслимнинг “Саҳиҳ” китобларида, Имом Моликнинг “Муватто” китоби, тўртта “Сунан” китобларида жамланган.\nМавзу, заиф, мунқатиъ каби ҳадислар мардуд ҳадислар саналиб, улар ҳақида ҳам алоҳида китоблар таълиф этилган. Имом Суютийнинг “Ал алаил маснуъа фил аҳадисил мавзуъа” китоби, мавзу (тўқима) ҳадисларни тўплаган асардир.\n4. Матнга боғлиқ илмлар. Матн бу ровийлар силсиласи орқали бизга етиб келган Расулуллоҳнинг (соллаллоҳу алайҳи ва саллам) айтганлари, ишлари ёки ўзларига боғлиқ бирор ҳодиса баёнидир.\nБу илмларни ҳам уч қисмга ажратиш мумкин: матнни етказувчи жиҳатидан, матнни шарҳлаш билан боғлиқ илм, ривоят қилинган матнни бошқа матнлар ва ҳадисларга солиштиришдан келиб чиқадиган илмлар. Шунингдек, бу илмларга ғарибул ҳадис (матндаги тушунарсиз сўзларни шарҳлаш) илми, ҳадисдаги носих ва мансухлар, “мушкулул ҳадис” (зоҳири бир-бирига зид кўринган ҳадислар) илми ҳам киради. Бу илмларда Ибн Асирнинг “Ан ниҳоя”, Ибн Қутайбанинг “Таъвилу мухталифил ҳадис” каби асарлари машҳур.\n5. Санадга боғлиқ илмлар.Санад матнга олиб борувчи ровийлар силсиласидир. Бунда ушбу силсиланинг қай даражада боғлангани, узилишлари бор ёки йўқлиги ўрганилади.\n6. Матнга ҳам санадга ҳам боғлиқ илмлар. Ҳадисларни тўлиғича бошқа ҳадислар билан солиштириш натижасида уларнинг ўхшаши бор-йўқлиги маълум бўлади. Ҳадис бир йўлдан ривоят қилинган бўлса, фард ҳадис, кўп йўллардан ривоят қилинган бўлса, мутавотир, машҳур каби турларга бўлинади. Бу мавзуда Доруқутнийнинг “Ал афрод”, Имом Суютийнинг “Ал азҳорул мутаносира фил ахборил мутавотира” каби асарлари машҳур бўлган.


ШАЙХ ШАРОФ БОБО МЎЪТАБАР АВЛИЁ — Zamaxshariy.uz\nШАЙХ ШАРОФ БОБО МЎЪТАБАР АВЛИЁ\n18 июля, 2017 admin Без рубрики\nГўзал ва бетакрор, кўп қадим воҳамиздан не-не алломалар, қанчалаб тенгсиз илм аҳллари, маърифат фидоийлари етишиб чиққан. Ўз замонасида раиятни илмга ва ҳидоятга чорлаган бу буюк зотларнинг табаррук номлари Мағриб-у Машриқда, Шарқ-у Ғарбда машҳур ва таниқлики, биз улардан ҳақли равишда фахрланамиз. Шу аснода улуғ бобокалонларимизга муносиб авлодлар бўлишга интиламиз.\nМустақил давлатимиз асосчиси – Биринчи Президентимиз Ислом Каримов қадриятларни, боболаримиз тарихини қайта тиклаш, ўтмишда яшаб ўтган буюк сиймоларнинг тарихдаги ўз ўрни, ўз нуфузини жой-жойига қўйиш борасида олиб борган халқчил сиёсати боисдан сўнмас қадим қадриятларимизни тиклашга, тарихимизни хаққона ёритишга, авлиё ва табаррук зотларнинг муборак номларини ўрнига қўйишга, уларнинг қадамжоларини обод қилишга мушарраф бўлдик.\nМуҳтарам Президентимиз Шавкат Мирзиёев олиб бораётган сиёсат ана шу буюк ва эзгу ишларнинг узвий давоми бўлиб майдонга чиқмоқда. Биз аҳли мўминлар бундай имкониятлар учун Яратганга шукронлар айтмоғимиз, ҳар бир кунимизни юрт равнағига ҳисса бўлиб қўшиладиган эзгу амаллар билан ўтказмоғимиз, келажагимиз бўлган фарзандларимизни ҳам ҳусни хулқ эгалари қилиб тарбияламоғимиз керак.\nМустақилликдан буён ўтган қисқа давр ичида Хоразмда Юсуф Ҳамадоний, Маҳмуд аз-Замахшарий, Шайх Мухтор Валий, Саййид Моҳи Рўйи Жаҳон, Саййид Одина Муҳаммад Хоразмий, Сулаймон Боқирғоний, Дошқинжон бобо, Паҳлавон Маҳмуд, Исмоил Эшон, Ниёзмуҳаммад Охунд каби авлиё зотлар номи билан боғлиқ ўнлаб муқаддас қадамжолар, масжиду мадрасалар қайта тикланди, ободонлаштирилди. Айни пайтда мазкур қадамжоларда мўминлар тоат-ибодатларини эмин-эркин бажаришлари учун барча шарт-шароитлар яратилмоқда. Бугунги кунда янги замонавий кўринишда таъмирдан чиқаётган ана шундай қадамжолардан яна бири Урганч туманида жойлашган, авлиё зотлардан бири Шайх Шароф бобо номи билан аталувчи масжиддир.\nШайх Шароф бобонинг асл исмлари Саййид Аҳмад ибн Саййид Муайяд Хожаи Маккий бўлиб, Макка шаҳрида туғилганлар. Туғилган санаси маълум эмас. У зотнинг насаблари ота тарафдан Абу Бакр Сиддиқ (р.а)га оналари тарафдан эса ҳазрати Ҳусайн (р.а)га бориб тақалади.\nШайх Шароф бобо ёши олтига етганда отаси мадрасага ўқишга беради. Мадрасада йигирма йил таълим олгандан кейин тариқат илмини ўрганиш учун Ҳаловий деган шаҳарга бориб тариқат пирларидан бўлган Шайх Абу Бакр Ҳаловийнинг ҳузурларида хизматда бўлади. Риёзуз Зокирийн асарида бу ҳақда шундай дейилган: “У азизнинг бир молбоқар подачиси йўқ бўлиб подачи топмай юрган эканлар. Пода боқмоқ хизматини мунга меҳрибон бўлиб турурлар. У ҳазрат у хизматни ўзларига улуғ давлат билиб уч йил подачилик қилган эканлар. Ундан сўнг яна бир ярим йил истибро хонани покламак хизматини буюрган эканлар. Ундан сўнг яна бир ярим йил тахоратхоначи бўлиб таҳоратхонага сув иситмоқ хизматини қилган эканлар. Ундан сўнг ўзларининг ёнига талаб қилиб ўзларига пеш хизмат қилиб турурлар, то саккиз йилгача пешхизмат бўлиб ўн саккиз йилда хатми сулук қилган эканлар”.\nШайх Шароф бобо ҳазратлари устозлари ҳузурида шариат илмларини ҳам тариқат илмларини ҳам мукаммал эгаллайди. Устози Шайх Халвонийнинг топшириғига биноан қирқта шогирди 40 кун ибодатда чилла ўтиришга киришади. Бунинг учун уларга озуқа сифатида қирқта хурмо ва бир кўза сув берилади. Орадан уч кун ўтмасдан шогирдлар имтиҳонга чидай олмай бирин-кетин чиқиб келаверишади. Қирқта шогирддан фақатгина Саййид Аҳмад бу имтиҳонга бардош бериб, қирқ кун чилла ўтиради ва устозининг муҳаббатига мушарраф бўлади. Қирқинчи куни бу хабарни эшитган Ҳалавон шаҳрининг подшоҳи шайхнинг ҳузурига зиёратга келади. Устози сенинг шарафингга улуғ инсонлар зиёратимизга келди. Энди отинг бундан кейин Шайх Шароф бўлсин, чунки сен улуғ мартабага мушарраф бўлдинг, деб дуо қилиб ижоза беради сўнгра уни Хоразм воҳасига юборади. Ундан кейин Ҳазрати Шайҳ Шароф пир амри ҳудо амри деб муриди Сўфий Солиҳ билан вилоятма вилоят сайр қилиб ниҳоят Хоразм вилоятига келиб Жайҳун дарёси (Амударё)нинг шимол тарафида Шайх Жалил тоғининг этагида Аминмийрак деган қалъасига келиб тушадилар. У ерда одамларнинг буғдойларини ўриб бериб кун кўрадилар. У кишидан каромат содир бўлиб, тонг пайтида одамлар буғдойларни ўрмоқчи бўлиб кўрсалар ҳаммаси ўриб бўлинган. Кейин йиғиб ҳирмон қилиш ишини ҳам ўз зиммаларига олиб, бир кечада ҳар кимнинг буғдойи бўлса йиғиб ҳирмон қиладилар. Беш кунда у буғдойларни омборхонасига солиб тамом қиладилар. Шайх Шароф бободан бу ҳориқи одат (каромат)ни кўргандан сўнг Аминмийрак бошлиқ ҳаммаси буғдой экилган ерларни у ҳазратга ҳадя равишда берган эканлар.\nШайх Шароф бобо Хоразм диёрида динимиз маърифатини тарқатиб, воҳамиздан етук дин арбоблари етишиб чиқишига катта ҳисса қўшганлар. У киши Хонқада маскан тутган Саййид ота (бугунги кунда Хонқа туман марказида Саййид ота мақбараси ва масжиди мавжуд)нинг синглисига уйланиб, ундан бир ўғил ва уч қиз фарзанд кўради :\n1. Саййид Муҳаммад\n2. Биби Салима, куёви Шайх Жалолиддин Гурланий\n3. Биби Жамол, куёви Нўъмон Хўжа\n4. Меҳри Нигор, куёви Шайх Мухтор Валий (вафоти 686 ҳижрий)\nБаъзи уламолар “Равнақул ислом” асарини, “Чор китоб” нинг аввалги номи “Ҳақ китоби” ни Шайх Шароф бобонинг қаламига мансуб деганлар.\nШайх Шароф бобо мелодий 1310, ҳижрий 709 йилда кексалик ёшида вафот этган. Қабрлари Урганч туман Қоромон қишлоғида жойлашган. У зотнинг муридлари, шогирдлари ва ихлос қўйган кишилар устозлари ҳузурида абадий қўним топишни ўзларига шараф деб билганлари сабаб, қабрлари атрофида катта қабристон барпо бўлади ва қабристон у кишининг муборак номларига Шайх Шароф бобо деб номланади.\nУрганч туман бош имом-хатиби\nPrevious Post:ТИНЧЛИК ВА БАРҚАРОРЛИК-МАМЛАКАТИМИЗ ТАРАҚҚИЁТИ ВА ХАЛҚИМИЗ ФАРОВОНЛИГИ АСОСИДИР\nNext Post:ДИЛ БА ЁРУ-ДАСТ БА КОР


mirzoulugbek.tashkent.uz Mirzoulugbek.Tashkent.Uz - Бугунги Тошкент\n1991 йил 31 августда Ватанимиз тарихида янги давр бошланди. Айнан шу куни Ўзбекистон мустақил давлат деб эълон қилинди. Тарих учун ўн саккиз йил катта муддат эмас. Бироқ Ўзбекистон халқи учун бу, энг аввало, мустақил тараққиёт йўлидан қатъий бориш, кенг кўламли ислоҳотларни амалга ошириш, миллий давлатчилигимиз асосларини тиклаш йиллари бўлди. Ўтган давр тинимсиз меҳнат, яратувчилик ва бунёдкорлик билан кечди. Бугунги кунда ана шундай ижобий жараёнлар маҳсулини ҳар қадамда кўриш мумкин. Энг муҳими - қисқа муддатда одамларнинг онгу тафаккури, турмуш тарзи ўзгарди.\nДавлатимиз раҳбари мустақилликнинг илк кунлариданоқ Тошкент ўзининг пойтахт шаҳар, Марказий Осиё минтақасидаги энг йирик сиёсий маданий марказ сифатидаги мақомига ҳар томонлама муносиб бўлиши учун унинг ривожига алоҳида, эътибор қаратиб келмоқда. Мамлакатимиз Президенти томонидан ишлаб чиқилган шаҳарни ривожлантириш концепцияси ҳам айнан ана шу мақсадга йўналтирилган.\nМустақиллик майдони, «Ўзбекистон» халқаро анжуманлар саройи каби ноёб мажмуалар, Президент саройи - Оқсарой, Ўзбекистон Республикаси Олий Мажлиси Сенати ва Қонунчилик палатаси, Вазирлар Маҳкамаси, Ташқи ишлар вазирлиги сингари марказий раҳбарлик идораларининг бинолари пойтахтнинг ўзига хос сиёсий рамзлари ҳисобланади. Мамлакатимизда фаолият кўрсатаётган тўртта сиёсий партия ва юзлаб жамоат ташкилотларининг марказий органлари Тошкент шаҳрида жойлашган.\nТошкент шаҳрининг Марказий Осиёда геосиёсий жиҳатдан энг муҳим темир йўл магистраллари ва авиайўллари чорраҳасида жойлашгани жаҳоннинг кўплаб мамлакатлари билан самарали иқтисодий ва маданий ҳамкорлик қилишга кўмаклашади. Пойтахтда иккита темир йўл вокзали, иккита аэропорт, бешта автовокзал мавжуд. Ўрта Осиёда энг катта транспорт йўлаги бўлган Тошкент халқаро аэропорти ҳар куни жаҳоннинг Франкфурт-Майн, Нью-Йорк, Деҳли, Лондон, Москва, Тель-Авив, Жидда, Амстердам, Шаржа, Куала-Лумпур, Теҳрон, Афина, Сянган ва бошқа йирик шаҳарларига парвозлар амалга оширилади.\nМустақилликнинг дастлабки йилларида, Тошкентнинг сиёсий аҳамиятини ҳисобга олиб, шаҳар ва мамлакатнинг бош майдони - Мустақиллик майдони қайта қурилди. Аввало, майдон марказидаги шоҳсупага мамлакатимиз давлат мустақиллигининг тимсоли бўлган Ер шари тасвири ўрнатилди. Президентимизнинг ташаббуси ҳамда раҳбарлигида амалга оширилган бу иш нафақат бош майдоннинг кўринишини, балки унинг моҳияти ва аҳамиятини ҳам тубдан ўзгартириб юборди. Ушбу майдонда ва унинг ён-атрофида олиб борилган кенг кўламли қуриш ва реконструкция ишлари натижатсида бу ерда кейинчалик Мустақиллик ва эзгулик монументи, Сенат биноси, Эзгулик аркаси, Тасвирий санъат галереяси, Бизнес маркази каби кўплаб замонавий меъморий мажмуалар бунёд этилди, Вазирлар Маҳкамаси биноси, маъмурий бино янгича қиёфа касб этди.\nХотира ва Сенат майдонлари ўртасида қад кўтарган Мустақиллик ва Эзгулик монументи фарзандини бағрига босган Бахтиёр она ҳайкали ҳамда ўртасида Ўзбекистон ҳудуди акс эттирилган Ер шари кўринишидан иборат. Бу монумент Эзгулик аркаси билан уйғунлашиб, яхлит мажмуа кўринишини олган.\nПечать 31 Март 2014 Ўқилди: 1354


Карантинда меҳмонга борган прокурор истеъфога чиқарилади...\n21.05.2020 12:05 0 1594\nСўнгги кунларда бўлиб ўтган можаролар ортидан Токио бош прокурори Хирому Курокава истеъфога чиқарилмоқда.\n«РИА Новости» ёзишича, истеъфога кетишини атрофидагиларига Курокаванинг ўзи айтган. Япония адлия вазири Масако Мори «Киодо» агентлигига берган баёнотида Курокаванинг тақдири кун охиригача ҳал бўлишини айтиб, бу қарор «қаттиқ» бўлишига ваъда берган.\nОАВга келиб тушган маълумотларга кўра, мамлакатда фавқулодда вазият ҳукм сураётган, ҳукумат аҳолидан мулоқотларни 70-80 фоизга камайтиришни сўраётган бир паллада Токио бош прокурори таниш журналистиникига икки марта меҳмонга боради.\nЭнг қизиғи, Японияда карантинни бузганлик учун жазо йўқ, шунинг учун ҳам жамоатчилик прокурорни ҳар қанча танқид қилмасин, у тўғридан-тўғри қонунбузар саналмайди.\nАммо иккинчи ҳолат ҳам бор: прокурор меҳмонга борганида ўртага пул тикиб маджонг ўйнаган. Кунчиқар юртда қимор ўйинлари тақиқланган.\nВоқеа прокуратура тўғрисидаги қонунга ўзгартиришлар киритиш масаласи парламентда кўриб чиқилаётган бир пайтда содир бўлгани эса оловга мой сепгандек бўлди. Янги қонунда пенсия ёшини узайтириш ҳам кўзда тутилган, бу эса Япония бош прокурорлигига интилаётган Курокава ва атрофидагилар учун айни муддао эди.\nЯпония прокурор қимор карантин


Ўзбекистон - Дунё: Қайси давлатлар энг кўп гўшт истеъмол қилади? - BBC News O'zbek\nЎзбекистон - Дунё: Қайси давлатлар энг кўп гўшт истеъмол қилади?\nҲанна Ритчи Оксфорд\nСўнгги вақтларда кўплаб одамларнинг гўшт истеъмолини камайтираётгани ёки ундан буткул воз кечаётгани ҳақида эшитган бўлсангиз керак. Ўзбекистон қўшниси Қозоғистон ва Туркманистондан камроқ гўшт истеъмол қилади.\nКўпчилик гўшт истеъмолини камайтириш соғлиққа фойда, атроф-муҳитнинг заҳарланишини камайтиради ёки жониворларни азобдан қутқаради, деган фикрда.\nБуюк Британияда одамларнинг учдан бир қисми, Америкада эса учдан икки қисми гўшт ейишни камайтиргани ёки ундан воз кечгани ёда шундай ниятда эканини таъкидламоқда.\nПрезидент буйруғи иш берармикан?: “Гўшт, ун, нон, ёғ, шакар...нинг нархини оширманг”\nЯнги солиқ тизими қайси озиқ-овқат маҳсулотлари нархига таъсир қилмайди?\nБир қанча ҳаракатлар ҳам одамларни бундай қарор олишга ундамоқда. Айни вақтда гўшт истеъмолини камайтиришнинг фойдалари тўғрисида кўплаб ҳужжатли филмлар ҳам суратга олинмоқда.\nБироқ бу каби ҳаракатлар амалда қанчалик самара бермоқда?\nОхирги 50 йилдан бери халқаро гўшт истеъмоли даражаси кескин ортиб бормоқда.\nБугунги кунда инсоният 1960 йиллардагидан 5 баробар кўп гўшт емоқда - йилига 330 миллион тоннадан ортиқроқ.\nБунинг асосий сабаби дунё аҳолисининг икки мартага кўпайганидир. Бугунги кунда Ер юзида 7.6 миллиарддан кўпроқ инсон яшайди.\nАммо аҳоли сони ўсгани гўшт истеъмоли ортишининг асосий сабаби бўла олмайди.\nБошқа муҳим омил даромадларнинг кўпайишидир.\nДунё бўйлаб одамлар янада бойимоқда. Ярим аср ичида ўртача даромад миқдори уч баробарга ортган.\nБироқ барча мамлакатларда ҳам ўхшаш манзара ҳукмрон эмас. Табиийки, бой мамлакатлар кўпроқ гўшт истеъмол қилади.\nЭнг кўп гўштни ким ейди?\nБойлик ва гўшт истеъмоли ўртасида яққол боғлиқлик мавжуд.\nЎз навбатида, қашшоқ давлатлар аҳолиси жуда кам гўшт ейди.\nМасалан, ўртахол эфиопиялик йилига атиги 7 килограмм, руандалик 8 килограмм ва нигериялик 9 килограмм гўшт ейди.\nКамбағал мамлакатлар аҳолиси учун гўшт фақат бойлар имконли бўлган танқис маҳсулот.\nАравани юргизаётган мамлакатлар\nБой давлатлар кўп, қашшоқлари эса кам гўшт ейиши ҳеч кимга сир бўлмаган ҳолат. Сўнгги 50 йилдан бери бу ҳолат ўзгармай келаётир.\nЛекин дунё бўйича гўшт истеъмоли ортишига бошқа мамлакатлар сабаб бўлмоқда.\nХитой ва Бразилия каби шиддат билан ривожланаётган мамлакатларда сўнгги ўн йилликларда гўштга бўлган талаб ақл бовар қилмас даражада юқорилаган.\nМисол учун, хитойликлар 1960 йилларда йилига 5 килограммдан кам гўшт истеъмол қилган. Бу рақам 1980 йилларда 20 килограмм ва ҳозирги пайтга келиб, 60 килограммга етган.\nБразилияда ҳам айни ҳолат кузатилган.\nРивожланаётган давлатлар ичида Ҳиндистон эътиборга молик истиснодир.\n1990 йиллардан буён ҳиндистонликларнинг ўртача даромади уч баробарга кўпайган бўлсада, бу гўшт истеъмоли даражасига деярли таъсир қилмаган.\nЯхши маълумки, ҳиндистонликларнинг кам гўшт ейишига асосий сабаб - бу диний қарашлар. Мамлакатда киши бошига йилига атиги 4 килограмм гўшт истеъмол қилинади.\nМарказий Осиёда Ўзбекистоннинг қўшниси бўлган Қозоғистони ва Туркманистон энг кўп гўшт истеъмол қилишини кўриш мумкин. Бу давлат аҳолиси ўртчача бир йилда киши бошига 50 килодан 100 килогача гўшт ейди.\nЎзбекистонда эса бу кўрсатгич 10 килодан 50 килогачани ташкил қилади.\nҒарбликлар гўштдан воз кечмоқдами?\nЕвропа ва Шимолий Америкада истиқомат қилувчиларнинг аксарияти шундай ниятда эканини маълум қилган.\nБироқ, статистик маълумотларга кўра, гўшт истеъмоли қайтанга кўпайиб бормоқда.\n2018 йилда АҚШда сўнгги ўн йилликлар ичида энг кўп гўшт истеъмол қилинган.\nЕвропада ҳам деярли ўхшаш манзара.\nАммо америкаликлар ва европаликлар қорамол гўштидан кўра кўпроқ товуқ гўштини афзал билмоқда.\nМасалан, ҳозирда АҚШда товуқ гўшти бутун гўшт истеъмолининг ярмини ташкил қилади.\nАйрим ҳолларда гўшт соғлиққа фойда келтириши мумкин.\nМеъёрдан ошмаган миқдордаги гўшт ва сут маҳсулотлари инсоннинг соғлигини яхшилайди. Айниқса, қашшоқ давлатларда яшаётган ва турли хил таомлар истеъмол қилишга имконли бўлмаган инсонлар кўпроқ гўшт ейиши лозим.\nҚорамол гўштини товуқ гўштига алмаштириш эса тўғри қадам бўлиши мумкин.\nБундай қадам бўрдоқига қорамол боқиш кўламининг камайишига ҳам олиб келади.\nТовуқларга солиштирганда қорамол етиштириш учун 10 баробарга қадар кўпроқ ер, озиқ-овқат ва сув талаб этилади. Шунингдек, қорамол ўзидан кўп миқдорда иссиқхона газларини ҳам чиқаради.\nКелажакда мамлакатлар бўйлаб гўшт истеъмоли онгли даражада ва мувозанатда сақланган ҳолда бўлиши учун катта ўзгаришларни амалга ошириш лозим.\nБу ўз-ўзидан гўшт ейишни камайтириш лозимлигини англатади.\nНатижада, гўшт яна ҳашаматли танқис маҳсулотга айланиши мумкин.


«Prime Education» абитуриентлар учун синалган услубни таклиф этади\n09:44 / 13.09.2017\nҲозирги кунда олий ўқув юртларига ўқишга кириш жуда қийинлашиб бормоқда. Бунинг сабаби шундаки, олий ўқув юртларига кирувчи талабгорлар сони жуда кўп, ажратилган квоталар миқдори эса кам. Ҳаттоки бир ўринга 100 талабгор тўғри келадиган ҳолатлар кузатилади. Олий ўқув юртларида кириш баллари йилдан йилга ошиб бормоқда. Бу йилдаги ўтиш баллари ҳам жуда юқори бўлди.\nБундай ҳолатлар педагог ва психологлар кенгаши томонидан атрофлича ўрганилди. Хулоса шундай бўлдики, ОТМ талабаси бўла олмаган, руҳияти тушган ва илм олишга қизиқиши бирмунча сўнган, бунинг учун ўзгаларни айблаётган абитуриентлар ҳам йўқ эмас.\nАбитуриентларга ўзгача ва янгича услуб ишлаб чиқилди. Бунда абитуриент ҳаракат қилса, илмга чанқоқ бўлса, ҳеч қандай «қўшимча ёрдамлар»сиз, миш-мишлардаги каби «ректорский группалар»сиз ва таниш-билишларни ишга солмасдан ҳам талаба бўлиш имконияти пайдо бўлади.\nБу муаммони биргина синалган услуб орқали ҳал этиш мумкин. Хўш, бу қандай усул экан, деб қизиқяпсизми?\n«Prime Education» ўқув маркази олий таълим муассасаларига бепул кириш йўлини топди.\nМаълумки, талаба бўла олмаган абитуриентлар бошқа ўқув марказларига тайёрланиш учун борганларида улардан турли хил синов, имтиҳонлар олишади. Бунда, албатта, абитуриент руҳияти яна бир бор тушиши, табиий. «Prime Education» ўқув маркази ташвиқотига кўра, сентябрь ойида мутлақо бепул синов таълимини жорий қилиш самарали фойда келтирар экан. Бунда ўқувчилар бир ой мобайнида пухта ўқитилиб, ой охирида синаб кўрилади. Бунда ўқувчиларнинг дарсларни қай даражада ўзлаштириши ҳам ўрганилади. Ўқиган ва ўтилган мавзулар асосида тушган саволлардан ўқувчилар, табиийки, 200, 220, 226 каби максимал балларни тўплашади. Абитуриент руҳияти кўтарилган ҳолда биринчи августдаги имтиҳонда ҳам шундай баллар тўплай олишига ишонади. Бундай балл тўплаган ўқувчилар эса ҳеч қандай «қўшимча ёрдамлар»сиз ҳам, миш-мишлардаги каби «ректорский группалар»сиз ҳам ва таниш-билишларни ишга солмасдан ҳам талаба бўлади.\nБундай ўқувчиларга «Prime Education» ўқув маркази ўқишга киришлари учун 100 фоиз кафолат беради.\nАкция бўйича, бир ойлик синов таълими мобайнида энг юқори балл тўплаган биринчи ўринни олган ўқувчи йил давомида бепул таълим олиш имкониятига эга бўлади. Бу имкониятдан сиз ҳам фойдаланинг! Ҳозироқ биз билан боғланинг!\n«Prime Education» ўқув маркази Тошкент шаҳар, Олмазор тумани, Себзор даҳаси, Нурафшон кўчаси, 19- уйда жойлашган.\nМўлжал: 119- умумий ўрта таълим мактаби.\nТел.: +99871-200-25-55, +99897-700-50-60\nИнтернетдаги манзилимиз: primeedu.uz\nТошкент шаҳрида яшовчи абитуриентларга ойлик йўл чиптаси бепул берилмоқда!\n13:16 / 30.09.2017\nОта-оналар мурожаати: Фарзандим олий таълим муассасасига киришига кафолат бериладими?\n10:49 / 26.09.2017


Отатурк ҳақда « Ўзбекистон Халқ Ҳаракати\n19 May 2016 - 18:27\nБугун, 1919 йилнинг 19 майида Мустафо Камол Отатурк Самсунга чиқароқ миллий курашни бошлатган кун. Бу сиëсатчининг “Эрк дефицит бўлган жойда ҳамма нарса дефицит бўлади” деган гапини 1981 йилда Тошкентда Рауф Парфининг уйида эшитганимда 18 ëшда эдим. Ундан олдин француз ëзувчиси Экюзперининг “Кичик шаҳзода” асарида Отатурк реформаси боис турк мунажжими кашф қилган юлдуз Европа астрономлари эътирофига лойиқ топилгани ҳақида ўқувдим. Туркистон жадидларииниnг амалга ошмаган орзуларини рўëбга чиқарган буюк сиëсатчи эди Камол Пошшо. Бугун Туркиянинг Яқин шарқдаги энг барқарор давлат бўлиб туриши мутлақо Камол Пошшонинг ҳизматидир. Ўрта аср жуббаларини судраб ¸ ҳараму бичилган қуллар салтанатини қайтариш истагида бўлган қадимчиларга бугун тил битиб Ота Туркка қарши оғиз жуфтлагани билан буюк отамизнинг тарихий роли беназир бўлиб қолаверади.\nМана бу мақолада эса Ота Туркнинг Туркистонликларга муносабати акс эттирилган.\nМустафо Камол Отатурк ва ўзбек муҳожирлари\nXX аср буюк сиёсатчиларидан бири Мустафо Камол Отатурк (1881-1938 йиллар) мустақил Туркия Республикасининг асосчиси ва биринчи президенти сифатида ўз халқи хотирасида чуқур из қолдирган. У ўз куч-қудрати ва қобилиятини турк халқига садоқат билан хизмат қилиш ишига бағишлади. Мустафо Камол президентлиги (1923-1938 йиллар) бизда, шўро маъмурий бўйруқбозлик тизими ўрнатилган, «муҳожирлик тўлқинлари» авж олган, минглаб юртдошларимизнинг йўли ўз Ватанидан айри тушган даврга тўғри келади.\nМаълумки, ўзбек муҳожирлари шўролар таъқиби ва тазйиқи натижасида аввало қўшни Афғонистон ва Хитой давлатлари ҳудудига ўтиб кетишган. Афғонистонга эски амирлик тарафдорлари ҳам, шўро ҳукумати органларида ишлаб кейинчалик унинг сиёсатидан норози бўлган ҳукумат аъзолари ҳам, истиқлолчилик ҳаракати иштирокчилари ҳам, тушуниб-тушунмай муҳожирликни ихтиёр қилган оддий халқ вакиллари ҳам бошпана излаб борадилар. Ўша пайтдаги афғон амири Омонуллахон ( 1892-1960 йиллар; 1919-1929 йиллар) шўро ҳукумати талаби билан ватандошларимизни ўз юртидан чиқариб юборди. Туркия Республикаси президенти Мустафо Камол бу воқеалардан хабардор бўлиб, мамлакатидаги оғир шароитга қарамай афғон амирига норозилик билдирган.\n1922 йилда Бухоро Халқ Шўролар жумҳуриятининг биринчи раиси бўлган Усмонхўжа Пўлатхўжаев (1890-1968 йиллар) шўро ноинсоний сиёсатидан норози бўлиб, Афғонистонга ўтади. 1923 йилда уни афғон амири Омонуллахон ўз ҳузурига чорлаб икки-уч кун ичида Афғонистондан чиқиб кетиш талабини қўяди. Афғонистондан Туркияга йўл олган Усмонхўжани Мустафо Камол ўз меҳмонидек қабул қилади. Ўзаро мулоқотда ватандошимиздан Туркия давлат органларида фаолият олиб боришини сўрайди. Лекин У. Пўлатхўжаев сиёсатдан узоқлашиб, Туркистон маданияти масалалари билан шуғулланиш мақсади борлигини айтади. Мустафо Камол Усмонхўжанинг хайрли ишларига моддий ва маънавий мадад берган. Аввало, унга давлат миқиёсида катта нафақа белгилайди. У. Пўлатхўжаев 1926 йил Туркияда «Янги Туркистон» номли мажмуа нашр эттирган. Кейинчалик «Турк культур» институтига асос солган.\nКези келганда қайд қилиш керакки, У. Пўлатхўжаев вафотидан кейин нафақа унинг турмуш ўртоғига тўланган. Туркияда давлат арбоблари ва ҳурматли кишилар вафот этса турк миллий байроғига ўраб дафн этилади. У. Пўлатхўжаев ҳам шундай иззат-икромга лойиқ бўлганлардан биридир.\nМустафо Камол ота-боболар юрти Туркистонга ўзгача ҳурмат ва эҳтиром билан қарар эди. Шунинг учун у янги тузилажак республикани Туркистон деб аташ таклифларига жавобан: «Кўҳна Туркистон аждодларимиз юрти, бизнинг давлатимиз Туркия деб аталади»-деганди.\nМустафо Камол Туркистондаги ўзгаришларини диққат билан кузатиб борган.\nМаълумки, 1922 йилнинг охиригача 47 нафар йигит ва биргина қиз илм олиш учун Германияга юборилган. Бироқ бу хайрли ишлар ярим йўлда қолиб, ватандошларимиз Ўзбекистонга чақириб олинган. Она юртига қайтганлар «немис айғоқчиси», «жосус» айблари билан ўлимга маҳкум этилган, ёки Сибирга сургун қилинганлар. Ўзбекистонга қайтмаган 14-16 нафар собиқ талаба Туркия олий даргоҳларида ишлаб олим , сиёсатчи, ҳуқуқшунос, муҳандис бўлиб етишди.\nТуркия Республикаси эълон қилинганидан сўнг (1923 йил 29 октябрь) янги давлатнинг гимнини ёзиш вазифаси қўйилади. 1924 йилда Туркия Республикасининг гимни «Истиқлол» яратилди. Гимн муаллифи Меҳмет Акиф Эрсуйдир. Матбуот хабарларида айтилишича, бу адибнинг отаси мударрис Меҳмет Тоҳир ва онаси Аминалар асли бухоролик бўлиб, XIX аср охирида Туркияга бориб қолишган эди .\nХХ аср 30-йилларида шўро ҳукумати талаби билан Афғонистондаги ўзбек муҳожирларига нисбатан жабр-зулм ўтказилади. Уларнинг катта қисми яшаш шароити оғир бўлган, ёзда ўта иссиқ , тинимсиз гармсел эсиб турадиган Ҳелманд вилоятига кўчирилади. Бу ўлкада кўпгина юртдошларимиз, айниқса кексалар ва болалар ҳаётдан кўз юмади.\nКамол Отатурк Туркиядаги афғон элчиси Файз Муҳаммадхонни ҳузурига чорлаб: «Агар мамлакатингизда Туркистон мусулмон муҳожирлари учун жой бўлмаса бизга топширинг!» дегани бежиз эмас. Бу фикрлар муҳожир, марҳум юртдошимиз Саид Мубаширхон Косонийнинг «Хотиралари»дан ўрин олган .\nМустафо Камол муҳожир ўзбеклар ўлка об-ҳавоси, табиати, аҳолининг урф-одатлари Ўзбекистонга яқинлиги учун Туркияни танлаганликларини яхши биларди. Ёш давлати олдида қанчалик муаммо ва қийинчиликлар бўлишига қарамай, мумкин қадар мусофирларга шарт-шароитлар яратишни истарди. Унинг Анқарадаги афғон элчисига билдарган эътирозлари сўздагина эмас, амалда ўз исботини топди. Фикримиз далили сифатида туркиялик муҳожир, 30-йилларда Ватандан чиқиб кетган Жўра Қори Бўтакўзнинг «Туркия ҳукумати кўпгина мамлакатларда яшовчи ва турк тилида сўзлашувчи халқларни ўзига чақираётган эди. Уларга арзон нархларда мол-мулк, ер, чорва моллари беришарди »-мазмунидаги маълумотини келтириш мумкин.\nМустафо Камол Отатурк президентлиги даврида туркистонлик зиёли муҳожирлар Туркиянинг нуфузли олийгоҳларида фаолият олиб боришди.\nЖумладан, профессор Аҳмад Закий Валидий Тўғон Истамбул Университети «Умумтурк тарихи» кафедрасини бошқарган. У Туркияда яшаб Темур ва темурийлар тарихига доир ўттизга яқин тадқиқот яратди.\nТуркиянинг биринчи президенти муҳожир юртдошларимизга эркин матбуот органлари ташкил этиш, илмий марказлар очиш, ўзлари хоҳлаган соҳа билан шуғулланиш имкониятларини мумкин қадар яратиб берди.\nУнинг инсонийлиги ва ғамхўрлиги туфайли муҳожир ўзбекларнинг анча қисми ўз ҳаёт йўлларини янгидан тикладилар. Улар ҳозир ҳаёт эмаслар, лекин фарзандлари у ёки бу маънода Туркия тараққиётига ўз ҳиссаларини қўшишмоқда.\nМустафо Камол узоқни кўра оладиган келажакдаги тараққиёт йўлларини идрок этган давлат арбоби эди. Мустафо Камолнинг эрки топталган қардошларига нисбатан эҳтироми дунёдаги яхшиликларнинг энг чиройли гулдастасидир. Чунки у «мусофирнинг елкаси ва тили қисиқ бўлади»-деган нақлни чуқур идрок этган, ўзга юртда ўзбек муҳожирлари учун «Ватан қашшоқлиги» ҳам етарли эканлигини тушуна олган буюк шахсдир. Бугунги кунда Туркия Республикаси ҳудудида истиқомат қилаётган 150-170 минг атрофидаги туркистонликлар Мустафо Камолга нисбатан алоҳида меҳр-муҳаббат ҳиссини туядилар. Уларнинг кўпчиликлари ХХ аср 20-30 йилларида муҳожирликка маҳкум этилганларнинг фарзандларидир. Биз ушбу масаладаги фикримизни ҳозиргача ўз аҳамиятини заррача ҳам йўқотмаган Мустафо Камол Отатуркнинг мақбараси деворидаги: «Эрк тақчиллиги бор жойда ҳамма нарса тақчилдир. Ҳамма нарса давлатники деган жойда халқ юпун, оч, қашшоқ, гадо, шахсий манфаат бўлмаган жойда юксалиш, тараққиёт йўқ »-деган ёзувлар билан тугатишни лозим топдик. Истиқлол орзусида ўзга элларда дарбадар бўлиб ҳаётдан кўз юмган муҳожир ўзбекларнинг эрк ва озодлик, ҳурлик ва тенглик каби олий истаклари бизга насиб этганидан шукроналик ҳиссини тўйиб яшаш эса олий бахтдир.\n“facebook” ижтимоий тармоғидан олинди


15 июня, 2021, 19:10\nТеги:ЧМ-2022 | Саудовская Аравия | Ўзбекистон МТЖ | Вадим Абрамов\nВадим Абрамов шогирдларини муҳим ўйин кутмоқда\nЖаҳон чемпионати иккинчи саралаш босқичи катта қизиқишларга сабаб бўлмоқда. Ўз навбатида, хавотирга ҳам.\nЎзбекистон миллий терма жамоаси ўйнаганда нега доим ҳисоб-китоб авжига чиқади. Сабабини билмадимку, лекин сиз терма жамоа мухлиси бўлсангиз математикани яхши билишингиз керак. Чунки охирги турларда доим қўлимизга калькулятор олишимиз лозим. Бармоқларимиз камлик қилади.\nАйни пайтда Осиё қитъаси саралашида чигал вазият юзага келмоқда. Аммо бунга ўзимиз сабабчимиз. Ўйинларда ғалаба қозонганимизда, йўқ жойда очколарни бой бермаганимизда, бош оғриғи қилиб ўтирмасдик. Ҳали имкониятимиз бор. Бунинг учун мезбонларни таслим этишимиз шарт. Шундагина кейинги босқичга чиқамиз.\n"F" ва "H" гуруҳида охирги тур ўйинлари якунланди. Тожикистон ва Ливан 10 очко билан иккинчи ўринда ушбу босқични тамомлади ва энг яхши иккинчи ўрин бўйича ҳамюртларимиздан ўтиб кетди. Мағлубият бизни қониқтирмайди. Дурангчи? Учрашувда ғолиб номи аниқланмаса Саудия ва Ўзбекистон 1 очкодан қўлга киритади. Саудияликлар биринчи ўрин билан кейинги босқичга йўл олади. Вадим Абрамов шогирдлари ҳисобида 10 очко бўлади ҳамда Ливан ва Тожикистонники билан тенглашамиз. Бу ҳолатда ким юқорида бўлади? Бундай пайтда қўшимча кўрсаткичлар саҳнага чиқади. Яъни голлар, сариқ ва қизил карточкалар. Шу жиҳатларга кўра, терма жамоамиз улардан олдинда бўлиши мумкин.\nШунингдек, БАА - Вьетнам, Эрон - Ироқ, Фаластин - Яман ва Австралия - Иордания баҳслари биз учун аҳамиятли. Сабаби БАА, Эрон ёки Иорданиянинг натижаси бизнинг кейинги босқичга чиқишимизга бевосита боғлиқ, агарда ҳамюртларимиз дуранг ўйнаса. Саудияга қарши баҳсда дуранг қайд этсак, шу 3 жамоадан қайсиларидир очко йўқотишини кутамиз. Кўрдингизми? бизга математикадан яхши ўқиган одам ҳам аниқ жавобини айта олмайди...\nАсосийси, тақдиримиз ўз қўлимизда. Саудияни ютсак, қолгани бекор. Майдонга тушиб, борини бериб, рақибни таслим этиш лозим. Биз терма жамоамизга ишонамиз! Олға Ўзбекистон!!!\nЎзбекистон миллий терма жамоаси ғалаба қозонади. Уша кундан бошлаб,, мураббийлик,, фаолиятини бошлайман.\nБунчалик қўрқмасанглар, йиртиб ташлаймиз\nДойим хисоб китоб килиш жонга тегди качон чикамтз деб 8 та болса квота ошанда чикамиз десак бу кегинги сафар хато 12 иккиталика хам киролмаймиз шекили качон карама яхши от кегин чопади деб йомон отни марага этиб бакиришини эшитиб яхши от билан югурамиз лекин барибир бе фойда боловради биз зор эдик мака болди деб шу жахон чипионати армон болади шекили араблар хам пашаги киш деб катик ичиб ошганини юзига суртиб отиришмаса керак ээээ нима болганда хам чикмаган жондан умит иш килиб ютсинда\nФутболчи булиб майдонга чикдингми уйна.Футбол уйнаш келмаса йигиштир карам шурвангни.Бехуда вакт утказма.Халкни уялтириб\nЭнг осон ҳисоб-китоб бу-ҒАЛАБА!!!


У қўпол қилиб айтганда бутун халқнинг устидан кулиб кетганди! Энди эса футболга қайтиб Шомуродовнинг миллий жамоа етакчисига айланганига ҳисса қўшганини даъво қилмоқда. Етмаганига ҳамма нарсани унутишни сўради. Энг ачинарлиси, Бабаянни қаҳрамондек кутиб олаётганлар жуда кўп... Уни кучли менежер деб бот-бот такрорлайдиганлар диққатига: Бабаян кучли менежер бўлиб нимани қойиллатган? Шундоғам мавжуд бўлган «Пахтакор» академиясидаги ёш футболчиларни ҳар хил жамоаларга сотишнинг нимаси маҳорат? «Пахтакор» футболимиз тарихидаги энг кучли ва энг катта жамоа. Шундай экан, бу ерда яхши футболчилар бўлиши Бабаянга боғлиқ эмас. Унгача ҳам бу жамоадан кучли футболчилар чиққан, усиз ҳам «Пахтакор» кунини кўраверади.\nБабаян ҳақида гапирганда негадир Одил Аҳмедовнинг катта пул эвазига трансфер қилинганини эслашади. Жаноблар, Одилнинг Россия чемпионатига йўл олишига Бабаяннинг қандай алоқаси бор? Одил ўртамиёна футболчимидики уни трансфер қилиш учун кимнингдир жонбозлиги талаб этилса? У кучли футболчи бўлгани учун хорижга йўл олганди, кимнингдир саъй-ҳаракатлари сабаб эмас. Одил ўшанда кучли жамоага кетгани, бугунги кунда Хитойда катта маош олиб ўйнаётгани бу фақат ва фақат ўзининг меҳнатлари самарасидир.\nЎша кучли менежер ҳисобланган Бабаян бассейнига логотипини ёпиштириб қўядиган даражада яхши кўрадиган «Пахтакор»ини қандай аҳволга ташлаб кетганини унутдингизми? Бу ишларга ҳали кўп бўлгани йўқ. «Пахтакор»нинг янги раҳбарияти Бабаян қилган ишларни тўғрилаш учун қанча сарсон бўлганига ҳамма гувоҳ. Майли, Бабаянга ҳеч қандай адоватимиз йўқ, унга фаолиятида фақат омад тилаймиз. Лекин бир нарсага ҳайрон қоляпман, фақат ёмон ишлари билан ёдда қолган инсон нега бунчалик кўкларга кўтарилмоқда? Бабаян чемпионатдаги интригани оширади, у кучли мураббий, тенгсиз менежер деган гаплар сафсата-ку?! Кечирасиз, лекин Бабаянни бугунги кунда чемпионатда ишлаётган Абрамов, Қосимов, Бердиев каби мухлислар орасида ҳурмат қозонган мураббийлар билан бир қаторда эътироф этиш тўғри эмас.\n«Локо» биринчи давранинг охирги турини ўз майдонида «Сўғдиёна»га қарши ўтказади ва шу билан танаффус бошланади. Бу орада ҳар хил таъсирли видеолар, Бабаяннинг даҳо экани ҳақида мақолалар чиқиб содда мухлисларнинг фикрини ўзгартиришга ҳам эришишса керак. Шу ўринда Бабаяннинг айнан мана шу жабҳада кучли тактик эканига тан бериш керак. Жаноб Бабаянга янги иш жойида омад тилаган ҳолда уни кўкка кўтараётганларидан бир нарсани сўраган бўлардим: илтимос, ҳамма нарсани ўз номи билан атайлик...


Испанияликлар яна ғолиб\nФутбол бўйича Европа чемпионатининг финал босқичида Испания терма жамоаси тарихий ғалабани қўлга киритди.\n1 июл куни Киевдаги “Олимпийский” стадионида ўтказилган учрашувда испанияликлар италиялик футболчиларни 4:0 ҳисобида мағлубиятга учратди ва тарихда кетма-кетига учта йирик мусобақада ғалаба қозонган илк командага айланди.\n2008 йилда Европа чемпионлигини қўлга киритган испанлар 2010 йилда Жаҳон чемпионатида ҳам ғалаба қозонгандилар.\nФинал учрашувида голлар биринчи таймда Силва ва Алба томонидан, иккинчи таймда эса Торрес ва Мата томонидан киритилди.\nТашқаридан қараганда, испаниялик футболчилар кечаги ўйинда ғалабани қийинчиликсиз қўлга киритгандай туюлади, ҳар ҳолда, ўйиндаги ҳисоб шундан далолат бериб турибди. Бироқ италияликларнинг финалдаги мағлубиятига сабаб бўлган бир қатор омилларни ҳам инсофан санаб ўтиш жоиз.\nБиринчидан, италияликлар ўзининг сўнгги ўйинини испанлардан бир кун кейин (29 июн куни) ўтказди. Иккинчидан, ярим финалда улар ўта кучли бўлган Германия терма жамоаси билан учрашди – немислар билан ўтказилган ўйин италянларни анча ҳоритиб қўйди. Учинчидан, ўйинни тез суръат билан бошлаган ва қаторасига бир неча ҳужум уюштирган италиялик футболчилар қарши ҳужумдан бироз довдираб қолдилар ва шу билан ўйин охиригача ташаббусни ўз қўлларига ололмадилар.\nШу тариқа Испания терма жамоаси тренери Висенте дел Боске фақат Жаҳон ва Европа чемпионатларидагина эмас, балки Чемпионлар лигасида ҳам зафарни қўлга киритган мураббийга айланолди.\nМаълумотларга кўра, Испания футбол жамоаси рамзлари туширилган либосларни кийиб олган ишқибозлар ўтган тун Киев кўчаларини “обод қилганлар”.\nШундай қилиб, Чезаре Пранделли шогирдлари Европа чемпионатининг кумуш медалларига соҳиб бўлдилар. Бронза эса Германия ва Португалия футболчиларига насиб қилди.\n“Евро-2012” футбол мусобақасида Марио Балотелли (Италия), Фернандо Торрес (Испания), Криштиану Роналду (Португалия), Алан Дзагоев (Россия), Марио Гомес (Германия) ва Марио Манжукич (Хорватия) рақиб дарвозасига учтадан гол киритишга муваффақ бўлганлар.


Ўқув машғулотларидан эндигина қутилган, бироқ чопиқ деган даҳмазага тутилган фарғоналик муаллималарни, тағин яқиндагина Универсиада спорт тадбирлари ўтган майдонларни тозалашга ҳам сафарбар этишмоқда.\nВилоятдаги турли тадбирлар олдидан кўча тозалаш, пахта терими ёки ғўза чопиғига чиқариладиганлар ўқитувчию дўхтирлар бўлиб қолди.\nБироқ шунда ҳам уларнинг тилидан аския тушмайди. Секин суҳбатни диктофонимга ёзаман.\n«Кеча жаҳлимни чиқарганди, келинимни ота уйига ташлаб келдим. Энди уйидагилар олиб келса, мен улардан кафолат хати, тилхат, «барча ишларни бажараман, шу уйда яшасам бўлди» деган ариза оламан-да, уни олиб келган хола-аммасининг расми билан бирга битта йиғма жилд қилиб қўяман, – дея роса кулдиради ҳаммани ўқитувчи опа.\nБу гапни жиддий қабул қилган бошқа бир суҳбатдошимиз “Вой, опа унақа қилманг, кейин биз ҳеч кимни келин қила олмай қоламиз, ўқитувчига берадиган қизим йўқ, деб турволмасин одамлар», – дея кулишимизга яна сабаб топиб берди.\nЧекка туманлардаги мактаблардан бирининг директори билан гаплашаётгандим, унинг қўл телефони жиринглаб қолди. Директор опа телефонни олиб “Нима, Наманган чегарасига 10 та одам, тозаловгами” дея саволлар бериб, қўнғироқ қилаётган кишидан саволларига жавоб олди шекилли “хўп” дея тугмачани босди.\n«Бизларга қийин, – дейди директор опа, – бу ёқда таълим-тарбия ишлари, бир ёқда жамоатчилик топшириқлари… Чопиқнику бир амаллаб эплаётгандик, энди манави тозалов чиқибди».\nИсми ошкор этилишини истамаган суҳбатдошларимдан бири вазиятдан чиқиш учун ўрнига 15-20 минг сўмдан бериб мардикор ёллашга мажбур бўлаётганини айтади.\n«Рахбарлар жамоат ишини ҳам бажарасан, дарсингни ҳам ўтасан. Бўлмаса аризангни ёз. Иш қидирганлар тўлиб ётибди” дея шарт қўймоқда”, – дейди у.\nБироқ мардикор ёллашга ортиқча пул ҳаммада ҳам топилавермайди.\n“Балога қолган ўқитувчию дўхтирлар. Биз болаларга дарс берайликми ёки чопиққа чиқайликми?» дейди энди аскиясини йиғиштириб қўйиб, юзларини водийнинг жазирама офтобидан тўсиб, кетмон олиб, ғўза даласига отланган бошқа бир муаллима.\ndata-title="Сўнгги қўнғироқ ва ҳамма пахта чопиғига" data-description="Ўқув машғулотларидан эндигина қутилган, бироқ чопиқ деган даҳмазага тутилган фарғоналик муаллималарни, тағин яқиндагина Универсиада спорт тадбирлари ўтган майдонларни тозалашга ..." data-image="https://eltuz.com/wp-content/uploads/2016/05/rasm1471.jpg" data-url="https://eltuz.com/kundalik/195899/" data-services="facebook,odnoklassniki,twitter,telegram" data-counter="ig">


ТОШПУЛАТ РАХМАТУЛЛАЕВ СОГДИАНА: Самарқанд театри ўзининг юзинчи мавсумини жиддий тарихий асар намойиши билан бошлади\nТеатр бирносига қадам қўйишингиз билан унинг кириш қисми тўла таъмирдан чиққанлигини кўриб, хурсанд бўласиз. Самарқандда театр санъатининг 100 йиллик тарихини ўз ичига олган кўргазма ташкил этганлар хизматига таҳсинлар айтмасдан иложингиз йўқ. Охирги йиллардаги эътиборсизлик оқибатида анча оғир аҳволга тушиб қолган театрнинг янги раҳбар – Баҳодир Шаропов бошчилигида қисқа вақт мобайнида амалга оширган бу ва бошқа ишлари самарқандлик санъатсеварлар учун кутилмаган ҳодиса бўлди. Театрнинг юзинчи мавсумини очилиши маросимига ташриф буюрганлар бундай ўзгаришларни мамнуният билан кутиб олишди.\nБ.Шаропов, Д.Сафоев, Б.Сафоев кўргазма очилишида\nМаросимга шаҳар жамоатчилиги вакиллари, зиёлилар ва олий ўқув юрти талабалари иштирок этишди. Қисқача табрик сўзларидан сўнг меҳмонлар таниқли рассом Даврон Сафоевнинг театр юбилейига атаб махсус ташкил этилган асарлари кўргазмаси билан танишдилар. Д.Сафоев 43 йилдан буён Самарқанд давлат драма ва мусиқа театрида саҳналаштирувчи рассом сифатда жонбозлик кўрсатмоқда. Деярли 20 йил давомида у билан ёнма-ён ўғли Баҳром ижод қилиб келмоқда.\nШундан сўнг меҳмонлар иккинчи қаватига кўтарилиб, театр тарихи бор бўй-басти билан гавдаланган экспонатларни кўздан кечирдилар. Жамоа қисқа вақт ичида театрнинг ўтмиши ва бугунги куни тасвирланган ажойиб музей ташкил этишга эришган. Унинг дастлабки стендида қуйидаги сўзларни ўқиймиз: “Самарқанд театри 1914 йилнинг 15 январида Маҳмудхўжа Беҳбудийнинг “Падаркуш” драмаси билан ўз ижодий фаолиятини бошлаган”.\nСамарқанд давлат драма ва мусиқа театри тўйни муносиб тўёна билан қарши олди. Энг қувонарлиси шундаки, бир қатор театр жамоалари бу улуғ санъат турини ерга уриб, фақат пул топиш илинжида майда-чуйда мавзуларга ўралашиб қолган бир пайтда, Самарқанд санъаткорларининг ўта жиддий мавзуни кўтариб чиққанлиги диққатга сазовордир.\nТеатр ўзининг юзинчи мавсумини режиссёр Авлиёқул Хўжақулов томонидан саҳналаштирилган Нафас Шодмоновнинг “Қоб-Ил” спектакли билан бошлади. Спектаклга Жорж Байроннинг “Каин” асари асос қилиб олинган. Саҳналаштирувчи рассом – Баҳром Сафоев.\n"Қрб-Ил" спектаклидан бир кўриниш\nСаҳна асарида инсоният тарихидаги дастлабки хиёнат ва жиноят ҳақида ибратли тарзда баён қилинган. Уни бирданига тушуниш, “ҳазм” қилиш осон эмас. Айниқса, қайнона ва келин ҳамда турли оилавий можароларни саҳнада кўравериб, диди пасайиб кетган айрим тамошабинлар учун бундай жиддий спектаклнинг охиригача ўтириш жуда мушкул. Адабиётдан, дин тарихидан хабардор одам саҳнадаги воқеалар ичига тез “кириб кетади”, уларнинг ривожини қизиқиш ва диққат билан кузатиб боради.\nРежиссёр ва театр жамосининг катта меҳнати, таъбир жоиз бўлса, жасорати туфайли Одам Ато ва Момо Ҳавонинг ўғиллари Қобил ва Ҳобил ҳақидаги ривоят (Инжилда уларнинг исмлари – Каин ва Авел) ўзига хос талқинда саҳналаштирилган. Ушбу саҳна асарининг мазмуни, унда банд бўлган актёрларнинг маҳорати ҳақида алоҳида мақолада батафсил сўз юритса арзийди. Бу ерда фақат шуни таъкидламоқчи эдимки, юзинчи мавсумни Б.Шаропов раҳбарлигидаги театр жамоасининг катта ишлар ва энг аввало “Қоб-Ил” спектакли билан кутиб олганлиги мақтовга арзийди.\nСамарқанд маданий ҳаётидаги ана шундай муҳим воқеа вилоят ва шаҳар раҳбарларининг эътиборидан четта қолганлиги ачинарли ҳолдир. Улардан ҳамда маънавият соҳасига ўзини мутасадди деб ҳисоблайдиган амалдорлардан ушбу тадбирда ҳеч ким қатнашмади...\nАнонимный 18 декабря 2014 г., 23:16\nОчень рад,видеть здоровым,Даврон ака. Долгих лет ему жизни.


Кичик бизнес давлатга валюта сотишдан қутилди\n18 январ 2021, Тошкент вақти: 06:41\nЎзбекистонда кичик бизнес эгалари экспортдан тушадиган валюта тушумининг 50 фоизини давлатга мажбурий сотишдан озод бўлдилар.\nЎзбекистон президенти 24 августда имзолаган “Кичик бизнес ва хусусий тадбиркорликни янада ривожлантириш учун қулай ишбилармонлик муҳитини шакллантиришга доир қўшимча чора-тадбирлар тўғрисида”ги фармонига кўра, эндиликда микрофирмалар ва кичик корхоналар ўзи ишлаб чиқарган товар (иш, хизмат)ларни экспорт қилишдан тушадиган валюта тушумининг 50 фоизини мажбурий сотишдан озод этилди.\nШу пайтгача кичик бизнес эгалари экспорт қилган маҳсулотлари учун тушган валюта маблағларининг 50 фоизини Марказий банкка сотишга мажбур эди.\n17 йилдан буён тадбиркорлик билан шуғулланадиган Рамазон Саломов президентнинг янги фармонидан хурсанд.\nНавоийдаги “Мурунтай” савдо-ишлаб чиқариш корхонасига раҳбарлик қилаётган Рамазон Саломовга кўра, жорий йилнинг15 августидан бошлаб корхонада сумалак ишлаб чиқариш йўлга қўйилди.\nЯқин кунларда Россиянинг Екатеринбург шаҳрига сумалак экспортини бошлаётган Рамазон Саломов бир қанча хориж давлатларига ҳам сумалак экспортини йўлга қўйишни режалаштирмоқда.\nЎзбекистонда илк бор сумалак ишлаб чиқаришни йўлга қўйганидан хурсанд Рамазон ака экспортдан тушган валюта тушумининг 50 фоизини мажбурий сотишдан озод этилгани эндиликда бизнесининг ривожланиши омили бўлишига ишонишини айтади.\n- Биринчидан, ўзингнинг пулингга ўзинг эга бўласан. Тушган валюта янгиланиш учун, ривожланиш учун ўзингга ишлайди. Шунинг учун мен ўйлайманки, бунинг фойдаси жуда катта. Ўлчаб бўлмайди-да уни фойдасини. Йўл очиб берадиган манба бу. Чексиз у. Нима дейди, йўл очилаяпти. Йўлда қандай ўлчов бўлиши мумкин. Сизни олдингизда бир тупик ëки бир тоғ турган эди. Шу тоғни олиб ташладиларда сизга йўл қилиб бердилар. Қандай ўлчаб бўлади уни фойдасини, Бу чексиз фойда, дейди Рамазон Саломов.\nФарғоналик собиқ банкир Шуҳрат Ризаев президентнинг янги фармони орқали тадбиркорлик соҳасида бирор ўзгариш бўлишига шубҳа билан қарайди. Собиқ банкирга кўра, шу пайтгача айрим вилоятлардаги кичик корхоналарда валюта тушуми деярли йўқ ҳисобда эди.\n- Ўзи йўқ нарса бу. Ўзи аслида экспорт қиладиган корхоналарнинг ўзи саноқли. Бармоқ билан санайдиган Ўзбекистон бўйича. Масалан¸ Фарғона бўйича иккита бор эди. Улар ҳам 2003 йилдами 2005 йилдами аниқ билмайман бекилиб кетди. Ўшалар экспорт қиларди. Бундан ташқари менинг билганим Фарғона шаҳрида бирорта ҳам йўқ. Иш фаолиятим давомида бу нарсага гувоҳ бўлганман. Банкларнинг баланс қоғози бўлади-а? Ўшанда валюта тушуми кўрсатилади, лекин мен неча марта кўзим тушган бўлса, бирор марта валюта тушуми борлигини балансда кўрмаганман, деди собиқ банкир.\nПрезидентнинг янги фармонидан кўзланган мақсаднинг кичик бизнес ва хусусий тадбиркорликни ривожлантириш йўлидаги тўсиқ ва ғовларни бартараф этиш, экспорт салоҳиятини ривожлантириш экани айтилмоқда.\nСобиқ банкир Шуҳрат Ризаев Ўзбекистондаги бу каби фармону қарорлар, қолаверса, қонунларнинг самарасиз эканлигини айтади.\n- Аслида кучли иқтисодчи йўқда Ўзбекистонда. Шунинг эвазига чиқаëтган кўп қарорлар сиëсатга қараб ўзгартирилиб юборилаяпти. Эффект берувчи иқтисодий қарорларнинг ўзи йўқ. Иқтисодга фойда берадиган кўп қарорларимиз шундайки, Каримов олиб бораëтган сиëсатга қараб иқтисодий қарорлар қабул қилинаяпти. Оқибатда бу каби ҳужжатлар фақат зиëн олиб келаяпти, деди собиқ банкир.\nПрезидентнинг янги фармонида кичик бизнес ва хусусий тадбиркорликнинг жадал ривожланишига тўсқинлик қилаётган, тадбиркорлик фаолиятини чеклаётган бир қатор муаммолар ҳал этилмай қолмоқда.\nҲужжатга кўра, назорат идораларининг тадбиркорлик субъектлари фаолиятига ноқонуний аралашиш ҳолатлари учраяпти.\nШунингдек, кичик бизнес маҳсулотларини ҳудудий ва жаҳон бозорларига олиб чиқиш бўйича амалий механизм йўқлиги қайд этилади президент фармонида.\nЎзбекистон Давлат статистика қўмитаси маълумотига кўра, жорий йилнинг биринчи чорагида Ўзбекистонда кичик бизнес корхоналарининг экспорт ҳажми 300 миллион АҚШ долларини ташкил қилди.


Тўқимачилик корхоналари учун пахтани сотиб олиш шартлари енгиллаштирилди – Газета.uz\n«Тўқимачилик саноати корхоналарини янада рағбатлантириш ва уларнинг рақобатбардошлигини ошириш чора-тадбирлари тўғрисида» Ҳукумат қарори қабул қилинди.\n17 август 2018, 12:22 Иқтисодиёт\nВазирлар Маҳкамасининг 2018 йил 15 августдаги «Тўқимачилик саноати корхоналарини янада рағбатлантириш ва уларнинг рақобатбардошлигини ошириш чора-тадбирлари тўғрисида» 664-сон қарори қабул қилинди. Бу ҳақда Norma.uz хабар берди.\nЭслатиб ўтамиз, мамлакат ичида пахта толасини сотишга монополия бекор қилинган. «Ўзпахтасаноат» АЖ, пахта-тўқимачилик ишлаб-чиқаришлар ва кластерлар, шунингдек ички бозорда сотиш учун импорт пахта толасини олиб келадиган импорт қилувчи ташкилотлар уни биржа савдолари орқали сотишади.\nИчки бозорда пахта толасини сотиш механизмида муҳим ўзгаришлар содир бўлди. Бунинг устига улар ҳам маҳаллий тўқимачилик корхоналарига (харидорлар), ҳам «Ўзпахтасаноат» АЖ таркибига кирадиган пахта тозалаш корхоналарига (етказиб берувчилар) дахл қилди.\nБиринчидан, умумий қоидага кўра, пахта толасини биржада сўмга харид қилган ҳолда харидорлар 100 фоиз олдиндан тўловни амалга оширишлари керак. Бироқ, ҳужжат 2017−2018 йилги пахта толаси ҳосилини сотишнинг алоҳида шартларини жорий қилди:\n2017 йилги хосил учун — нархининг 15 фоизини олдиндан тўлаш, қолган 85 фоизига банк кафолати бериш ва якуний ҳисоб-китобни 90 кун мобайнида амалга ошириш;\nИккинчидан, пахта толасига жаҳон нархлари ҚҚСни ҳисобга олганда улгуржи прейскурант нархлардан паст нархларда шаклланган тақдирда республика ташкилотларига уни сотишда етказиб берувчилар ҚҚСни ҳисоблаб чиқарадиган формула ўзгарди. Агар илгари асос учун 10 фоиз чегирма билан жаҳон нархлари (ҚҚС = жаҳон нархлари 10 фоиз чегирма билан х 20/120) олинган бўлса, энди ҳақиқий сотиш нархи олинади:\nҚҚС = ҳақиқий сотиш нархи х 20/120.


ҲАҚҚА ТАСЛИМ БЎЛГАНЛАР - Hidoyat.uz\nАсосий саҳифа Мақолалар ҲАҚҚА ТАСЛИМ БЎЛГАНЛАР\nВаъдалашилган кун келди. Чошгоҳ вақти. Одамлар тўп-тўп бўлиб майдон томон ошиқмоқда. Уйларда беморлар ва юролмайдиганлардан бошқа ҳеч ким қолмади.\nМисрнинг бош шаҳри Матарияда фақат сеҳр ва сеҳргарлар ҳақида сўз борарди:\n– Усвон шаҳрининг энг катта сеҳргари ҳам келибдими? Уқсур ва жийзалик машҳур сеҳргарлар-чи?\n– Нима деб ўйлайсан, ким енгар экан?\n– Мисрнинг энг зўр сеҳргарларига ким ҳам бас кела оларди?!\n– Уларга қарши туришда Мусо ва оғаси Ҳорунга йўл бўлсин!\n– Мусо саройда катта бўлган. Сўнг Мисрдан қочиб, Мадянда бир неча йил яшаган. Қаерда сеҳрни ўрганган бўлиши мумкин? Мисрдами? Йўқ! Ёки Мадяндами? Биз у ерда сеҳрни ўргатадиган одам борлигини эшитмаганмиз.\nБани Исроил умид ва хавф ўртасида юрагини ҳовучлаб турарди. Уларда умидга нисбатан қўрқув ҳисси кўпроқ эди. Улар: “Имрон ўғилларига Аллоҳнинг раҳми келсин. Бани Исроилга Парвардигор мададкор бўлсин”, дер эди.\nМайдонга ғурур ва ифтихор билан сеҳргарлар кириб келди. Турфа либосларга бурканган бу зотларнинг қўлларида асо (таёқ) ва арқонлари бор. “Бугун бизнинг сеҳримиз ғолиб келади. Фиръавн қудратимизга, одамлар зафаримизга гувоҳ бўлади”, дея ўзларида йўқ шод.\n«Фиръавн ҳузурига сеҳргарлар келиб: “Агар биз ғолиб бўлсак, бизга мукофот борми?” дедилар» (Аъроф сураси, 113-оят). «Албатта! – деди (у): – Сизлар (менга) яқинлардан бўлурсиз» (Аъроф сураси, 114-оят). Сеҳргарлар Фиръавн ваъдасидан хурсанд бўлишди.\nҲақ билан ботил ўртасида\n«Мусо уларга: “Ташлайдиган нарсаларингизни ташланглар”, деди. Бас улар арқон ва асоларни (ерга) ташлади ва: “Фиръавннинг қудратига қасамки, албатта биз ғолиб чиқувчидирмиз”, дейишди» (Шуаро сураси, 43–44-оятлар).\nШунда томошабинлар ғалати нарсанинг гувоҳи бўлишди. Майдонда илонлар судралиб юрарди. Одамлар даҳшатга тушиб: “Илонлар! Илонлар!” деб ҳайқиришди. Барча ўзини орқага тортди. Аёллар бақирди, болалар йиғлади.\nМусо ҳам манзарани кўриб, ажабланди: «…(улар қўлларидаги асо ва ипларини ташлаган эдилар) бирданига арқонлари ва таёқлари – сеҳрлари сабабли – унга (Мусога) юриб кетаётгандек туюлди» (Тоҳо сураси, 66-оят).\nМусонинг қалбига қўрқув кирди. Нима учун қўрқмасин? Ахир бу синов куни-ку! Имтиҳон вақтида одам ё ҳурмат топади ё хорланади. Худо кўрсатмасин, сеҳргарлар ғолиб чиқса-чи? Унда нима бўлади? Зеро, Мусонинг ютқазиши бир кишининг енгилиши эмас. Аллоҳ кўрсатмасин!\nПарвардигор набийси Мусо (алайҳиссалом)ни шижоатлантириб деди: “Қўрқмагин. Албатта, сен ўзинг олий (ғолиб)дирсан. Қўлингдаги нарсани (асойингни) ташлагин – улар ясаган нарсаларни ютиб юборсин. Уларнинг ясагани фақат бир сеҳргарнинг макридир. Сеҳргар эса, қаерда бўлмасин, зафар топмагай” (Тоҳо сураси, 68–69-оятлар).\n«Мусо деди: “Сизлар келтирган нарса – бу сеҳрдир. Аллоҳ, албатта, уни ботил (барбод) қилур. Зеро, Аллоҳ бузғунчиларнинг ишини ислоҳ этмагай. Гарчи жиноятчилар ёқтирмасалар-да, Аллоҳ ўз сўзлари (амрлари) билан ҳақиқатни рўёбга чиқарур”» (Юнус сураси, 81–82-оятлар).\n“Сўнгра Мусо асосини ташлаган эди, бирдан у (асо) уларнинг “ясама” (илон)ларини юта бошлади” (Шуаро сураси, 45-оят). “Бас, ҳақиқат воқе бўлди, уларнинг қилган ишлари эса ботил (барбод) бўлди” (Аъроф сураси, 118-оят).\nСеҳргарлар даҳшатдан эсанкираб қолишди. Бу нимаси?! Ахир биз сеҳр, унинг асли ва турларини ҳам биламиз. Бу соҳанинг устози ва пешвоси биз эмасми?\n– Мусонинг кўрсатган нарсаси сеҳр эмас! Агар шундай бўлганида, биз сеҳрига сеҳр билан жавоб берардик! Худди Қуёш олдида намлик қуриб битганидек, ҳунаримиз унинг олдида чилпарчин бўлди. Бу қаердан келди? Албатта, Аллоҳдан!\nСеҳргарлар Мусо (алайҳиссалом)нинг пайғамбар экани, Парвардигор бу зотга мўъжиза берганига тўлиқ ишонишгач: «…сажда қилган ҳолларида (ерга) ташландилар. (Сўнгра айтдилар): “Биз оламлар Раббига, (яъни) Мусо ва Ҳоруннинг Раббига имон келтирдик”» (Аъроф сураси, 120–122-оятлар).\nФиръавн ғазабдан ўзини қўярга жой тополмай қолди. Нафаси бўғзига тиқилди. Чунки у кутмаган нарса содир бўлди. Аслида, Мусони у сеҳргарлари билан мағлуб этмоқчи эди. Мусо (алайҳиссалом)га эргашишдан қайтариш учун халқни тўплаганди. Бироқ сеҳргарлар биринчи мўминларга айланишди. Фиръавн отган ўқлар ўзига келиб тегди.\nУ ўзини жисмларга ҳукмрон деб билгани каби ақл, қалб ва тилларнинг ҳам султони деб ҳисобларди. Ҳеч ким менинг изнимсиз бирон нарсага эътиқод қилишга ҳақли эмас, деб ўйларди. Шунинг учун ғазаб билан айтди: “Мен изн бермай туриб, унга имон келтирдингизми?” (Шуаро, 49). Кейин таҳдид йўлига ўтди: “Албатта, у (Мусо) сизларга сеҳр ўргатган каттангиздир” (Шуаро сураси, 49-оят); “Албатта, бу (ишингиз) шаҳардан унинг аҳолисини чиқариб юбориш учун қилган макрингиздир. Тез орада биласизлар!” (Аъроф сураси, 123-оят); “Бас, яқинда билурсиз. Албатта, мен оёқ-қўлларингизни қарама-қаршисига (ўнг қўл, чап оёғингизни ёки аксинча) кесурман ва сизларни барчангизни осиб ташлайман” (Шуаро сураси, 49-оят).\nМўминлар бу таҳдидларни сабр ва имон матонати билан қарши олишди: “Биз (ўлсак), албатта, Раббимиз (ҳузури)га қайтувчимиз”, дейишди (Аъроф сураси, 125-оят).\nШунингдек, улар имон ва шижоат билан: “Бизларга эса хатоларимизни ва сен бизларни мажбур қилган сеҳргарликдан иборат (гуноҳимизни) кечириши учун Раббимизга имон келтирдик. Аллоҳ(нинг савоби) яхшироқ ва (азоби) боқийроқдир. Ҳақиқатдан, кимки (охиратда) Парвардигорнинг (ҳузурига) жиноятчи (кофир) ҳолида келса, албатта унинг учун жаҳаннам бор, у жойда у на ўла олур ва на яшай олур. Шунингдек, кимки У Зотга (Аллоҳ ҳузурига) яхши амалларни қилиб, мўмин ҳолида келса, бас, ана ўшалар учун юксак даражалар, остидан анҳорлар оқадиган, улар доимий қоладиган жаннатлар бўлур. Бу (ширку куфрдан) пок бўлган кишиларнинг мукофотидир!” деб айтишди (Тоҳо сураси, 73–76-оятлар).\nСора ҲУСАЙН қизи


OzodDayjest: Собиқ МХХчини ўлдирган “Akfa medline” ходими 16 йилга қамалди\n04 март 2021, Тошкент вақти: 12:23\nСобиқ МХХчини ўлдирган шахс узоқ муддатга озодликдан маҳрум этилди. Ўзбекистонликлар учун Корея визасини олиш қийинлашиши мумкин. Сайлов комиссияси ходими уйдаги телевизорини сайлов участкасига олиб боришга мажбурланди.\nТошкент шаҳридаги қабристонда рўй берган қотиллик тафсилотлари маълум бўлди (“Ҳуқуқ”, 12 декабрь). 2018 йил 5 сентябрь куни “Шайх Зайниддин” қабристонидан бўйни кесилган жасад топилган эди. Тошкент шаҳри прокуратураси алоҳида муҳим ишлар бўйича терговчиси Жасурбек Маҳмудовга кўра, тергов-суриштирув жараёнида қотиллик “Akfa medline” клиникаси ходими томонидан содир этилгани аниқланди.\nҚайд этилишича, марҳум бир муддат Миллий хавфсизлик хизматида ишлагач, оилавий шароити тўғри келмагани сабаб тизимдан бўшаган. Шундан кейин у спиртли ичимликка ружу қўйган, фирибгарлик йўлига кирган. У таниши – “Akfa medline” клиникаси ходимидан ҳам 8 миллион сўмга яқин қарз олган, аммо қайтариб бермаган. Икки таниш қабристонга қарз олди-бердисини ҳал этиш учун боради. Аммо ўзаро низолашув оқибатида “Akfa medline” клиникаси ходими қарздор танишини бўйнига пичоқ тортиб ўлдиради.\nЖиноят ишлари бўйича Тошкент шаҳри суди ҳукмига кўра, қотилликда айбланган шахсга 16 йил озодликдан маҳрум этиш жазоси тайинланган.\nЖанубий Кореяда ноқонуний яшаётган талабалар сони бўйича Ўзбекистон учинчи ўринда қайд этилди (www.sof.uz, 12 декабрь). Кореяга Д4 виза билан келиб, сўнгра ноқонуний яшаш йўлини танлаган талабаларнинг умумий сони 18627 нафарни ташкил этади. Улардан 14705 нафари вьетнамлик, 1251 нафари хитойлик ва 1205 нафари эса ўзбекистонликлардир. Қайд этилишича, улар корейс тили курсларида ўқиш учун виза олган, аммо курслардан қочиб кетган.\nБу ҳолат хавотирли деб аталган. Мазкур ҳолат сабаб ўзбекистонликлар учун Жанубий Кореяга виза бериш тартиби янада мураккаблашиши, виза муддатини узайтиришда қийинчиликлар ортиши тахмин қилинмоқда.\nСурхондарё вилояти Шўрчи тумани сайлов комиссияси ходими уйидаги телевизорни сайлов комиссиясига олиб боришга мажбурланди, дея хабар беради журналист Шуҳрат Шокиржонов Телеграмдаги саҳифасида. “Отам Шўрчи туманида сайлов комиссиясида ишлаяпти. “Сайлов участкасига телевизор олиб келиб қўйинглар” деган буйруқ келибди. “Қаердан бўлса ҳам топинглар”, дейилибди. Отам ноилож уйда оиламиз билан кўриб турган телевизорни олиб боришга мажбур энди. Кимга керак бу кўзбўямачилик?!” дея ёзади мактуб муаллифи.\nШўрчи тумани ҳокимлиги матбуот хизмати мазкур хабарни рад этган ва сайлов участкаларини телевизор билан таъминлаш мақсадида қарийб 45 миллион сўм маблағ ажратилганини билдирган.\n“Лекин ўша ажратилган пулларни кимдир жиғилдонидан ўтказиб, сайлов комиссиясидагиларни мажбурлаётган бўлиши ҳам мумкин-ку?! Бу биргина Шўрчида бўлаётган ҳолат эмас. Бутун республикада кўзбўямачилик авжига чиққан”, дея раддияга муносабат билдирган журналист Ш.Шокиржонов.\nҚайд этилишича, яна бир сайлов участкасига телевизор, компьютер, принтер, сейф ва байроқлар олиб келиш талаб қилинган.


Катта театрда премьералар : Пойтахт томошабинлари Жакомо Пуччинининг «Флория Тоска»сининг иккита янги вариантини кўришга мувафффақ бўлишди | Uzbekistan Today\nБош саҳифа / Рукн архиви / Катта театрда премьералар : Пойтахт томошабинлар...\nЯнги версиянинг муаллифлари - Ўзбекистонда хизмат кўрсатган санъат арбоби, дирижер Анвар Эргашев ва саҳналаштирувчи режиссер Ўзбекистонда хизмат кўрсатган санъат арбоби Андрей Слоним. Муаллифлар томошабинлар ҳукмига бутунлай янгиланган спектаклни ишонч билан тақдим этишди. Унинг моҳиятида фожиали можаро гавдаланиб турибди. Албатта, сўзсиз, қаҳрамонларни муҳаббат ва садоқат, машаққатли синовлар кузатиб келади.\n“Флория Тоскани” премьераларининг ғоялари бир хил бўлгани билан , аммо ижролари , айрим бўёқ ва алоҳида чизгилари билан фарқ қилишади.\n2017 йил 26 ноябрь куни бўлиб ўтган биринчи премьерада театр труппаси ижрочилари таркиби жуда ёрқин ва ўзига ҳос эди. Биринчи навбатда Флория Тоска образидаги етакчи солистка Надежда Банделет тўғрисида ва унинг муваффақиятли чиқишини таъкидлаб ўтиш жоиз. Унинг партнери, ёш тенор Рустам Алимардонов ўз овози жаранги билан томошабинларни хушнуд қилди. Унинг қаҳрамони барча қийинчиликларни енгиб ўтиб, муҳаббатига садоқат бўлиб қолди.\nТажрибали солист Маҳмуд Рўзиев сирли полиция шефи образини аниқлик билан яратди. Кичик ҳажмдаги образларни талқин қилганлар ҳам, катта маҳорат билан ижро этишди: Т.Жалилов (Анжелотти), О.Жуманиёзов ( Сполетта) , С.Абдураҳимов (Ризничий). Ижрочилар, хор ва оркестрни Анвар Эргашев маҳорат билан бошқариб, яҳлит спектакль яратди. Томошабинлар ҳам спектаклни қизғин қарши олишди.\nУшбу театрда бир неча кундан сўнг “Флория Тоска” спектаклининг иккинчи премьераси бўлиб ўтди. Ушбу спектаклда , асосан, таклиф қилинган меҳмонлар иштирок этишди. Иккинчи премьерада “Астана-опера” Давлат опера ва балет театри солисткаси, Қозоғистонда хизмат кўрсатган санъат арбоби Жупар Габдуллина иштирок этди.\nК.С.Станиславский ва Вл.И. Немирович-Данченко номидаги Москва Академик мусиқий театрининг дирижери Вячеслав Волич учта репетицияни ўзида А.Навоий номидаги Давлат академик Катта театри оркестрининг уйғун ижросига эришди. Вячеслав Волич 2003-2004 йилларда Беларусь Республикаси Миллий академик катта опера театрининг бош дирижери, 2009 йилда миллий маданият ва санъатни ривожлантиришга қўшган хиссаси учун Франциск Скорин медали билан тақдирланган. 2012 йилдан К.С.Станиславский ва Вл. И. Немирович-Данченко номидаги Москва академик театрининг дирижери. Улар спектакллари билан ўзбек пойтахтининг маданий ҳаётига ёрқин ходиса олиб келишди.\nЯнги постановкада барча партиялар итальян тилида ижро этилди. Итальян тили, Михаил Новиков томонидан тайёрланган костюмлар ва саҳна томошабинларни Италиянинг қалбига – Наполеон Бонапарт даврига бошлайди.\nkultura.uz материаллари бўйича


Ўзбекистон МТЖ. 2019 йилда қайси футболчи нечта гол урди? / Olamsport.com\nЎзбекистон МТЖ. 2019 йилда қайси футболчи нечта гол урди?\nТеглар : Одил АҳмедовЭлдор ШомуродовЎзбекистон\nФаластинга қарши ўйин Ўзбекистон миллий терма жамоасининг 2019 йилдаги энг сўнгги расмий баҳси бўлди.\n9 январь куни Уммонга қарши ўйин билан бошланган йилда терма жамоамиз 16та ўйин ўтказди. Шундан 9тасида ғалабага эришилди, иккита учрашувда дуранг қайд этилди ва 5та ўйинда имконият бой берилди.\nМана шу 16та ўйинда терма жамоамиз аъзолари 29 бор рақиблар дарвозасини ишғол қилишди. Бу голлар 12 нафар футболчи ҳисобига ёзилди. 13та гол урган Элдор Шомуродов 2019 йилда терма жамоамиз тўпурарига айланди.\nОдил Аҳмедов ва Игорь Сергеев якунига етаётган йилда терма жамоа либосида 3тадан гол уришга муваффақ бўлишди. Жамшид Искандеров икки бор рақиб дарвозасини ишғол қилди. Яна 8 футболчи эса бу йил Ўзбекистон терма жамоаси таркибида бир мартадан гол уришнинг уддасидан чиқишди.\n2019 йилда Ўзбекистон терма жамоаси сафида гол урган футболчилар:\nЭлдор Шомуродов - 13\nОдил Аҳмедов ва Игорь Сергеев - 3\nЖамшид Искандеров - 2\nЖавоҳир Сидиқов, Жалолиддин Машарипов, Темурхўжа Абдухолиқов, Достон Турсунов, Санжар Қодирқулов, Ислом Тўхтахўжаев,\nДостонбек Ҳамдамов, Отабек Шукуров - 1


06-09-2016 | 13:21\nZAMIN.UZ / LIFE STYLE / 06 Сентиябр 2016 года1 085\nСанъат оламидаги энг пасткашлик — саҳнада турган санъаткорнинг пастдаги ва юқоридаги санъаткорларни менсимай қўйишидир. Ўзидан кетиб қолиши жуда хунук ҳолат. Одатда, хонандаларнинг маъмури бўлади. Қайсидир маъмурлар бир санъаткор билан ишлаб, кейинчалик, бошқа санъаткорга ўтганда, аввалги хонанданинг рейтингини, баҳосини туширишга ҳаракат қилишади. Ўзи бирга ишлаётган санъаткорнинг эса баҳосини оширади. Маъмурларнинг бу даллолликларини ҳам пасткашлик, деб биламан. Санъатдаги пасткашлик — бу атрофингга ёмон ниятли одамларнинг йиғилиб қолишида, ёмон йўлга бошловчилар ҳам улар булади. Доим Яратгандан мени ёмон ниятли кимсалардан асрагин, деб сўрайман.Пул ва бойлик ҳақидаПулни ким яхши кўрмайди, пул ва бойлик ҳаммага ёқади. Лекин бу ҳар қандай йўл билан унга эришишга интилиш керак, дегани эмас, албатта. Меҳнат қилиб пул топишнинг ўзи гўзал, кейинчалик унинг роҳатини кўриш ҳам тотли. Пулнинг орқасидан қувиш керак эмас, “Меҳнат қилинг, пул сизни излаб келсин” деган шиор билан яшайман.Аёлнинг суянчиғи бўлмаса…Аёлнинг, ҳар кимнинг ҳам суянчиғи аввало, Яратган, сўнг ота-онаси, деб биламан. Аёл эри топиб келса ҳам, “олма пиш, оғзимга туш”, деб ўтириши керак эмас. Аёл киши биринчи навбатда, ўзига, кучига ва ақлига ишониши керак. Қачонки, ўзига ишонса, доим йўлини топади. Суянчиқ танлаб, унга ишониб қолиш ҳам ҳар кимнинг ўзига боғлиқ бўлса керак.Санъатдаги душманларимСанъатда душманим бор экан, деб ҳеч қачон саҳнага чиқмаганман. Мақсадим, Хоразм фольклор санъатини, Хоразм этнографияси, маданияти, либосларини, оддий гармон ва доира билан айтиладиган қўшиқларини эстрада йўналишида куйлаб, халққа олиб чиқиш менинг ягона мақсадим. Мухлисларим учун ижод қиламан. Ҳар кимнинг ўз йўли, мухлислари бор. Менга чалинган қарсак эртага бошқаларга ҳам чалиниши мумкин. Бунинг учун ўта эмоционал бўлиб, душманлик қилиш керак эмас. Мен шу санъат майдонига чиқдимми, ўзимга, маҳоратимга ишонаман. Менинг душманим бор экан, деб, ҳали унга кўрсатиб қўяман, деган маънода ижод қилиш — бу қолоқлик, маданиятсизлик, деб ўйлайман.Аёл санъаткорларнинг ҳомийси эркак киши бўлса…Мен ўзимга ишонаман. Менинг эркак ҳомийга суянадиган жойим йўқ. Шу пайтгача менда бу борада муаммо бўлмаган. Ўз аравамни ўзим тортиб ўрганганман. Бундай ҳамкорларга муҳтожлик жойим йўқ.Оқ-қора йўлакСанъатнинг йўлини оқ-қора йўлакларга ўхшатаман. Ҳаммага бирдек ёқа олмайсиз. Кимгадир хонишингиз ёқса-да, кийиниш услубингиз ёқмайди. Кимдир кўринишингизни ёқтиради-ю, санъатни ёқтирмайди. Яна кимгадир юз фоиз ёқасиз, кимдир ёқтирмайди. Бу оддий ҳол. Аммо нима бўлган тақдирда ҳам, санъаткор мухлислари учун ижод қилишда давом этаверади.Дийдор соғинчиОта-онам, фарзандларим ёнимда. Мухлисларим, дўстларим бор. Тошкентга келганимдан буён ота-онам ва фарзандларим ҳам мен билан бирга яшайди. Шундай экан, дийдор соғинчи ва армонлари мен учун бегона.Азиза НиёзметоваМанба: diydoraziz.uz\nТеглар: Азиза Ниёзметова санъат пасткашлик ВконтактеFacebookTwitterОдноклассникиМой мир


Юрагимда сақлаганларим: “УМИДЛАРИМ САРОБГА АЙЛАНДИ...” - Darakchi\nМУТОЛАА 08.12.2015, 16:04\nҲаммаси ойим мени огоҳлантирмай аммам билан бир қизникига совчиликка борган кундан бошланди, — деди таҳририятга қўнғироқ қилган исмини сир тутишимизни истаган йигит. — Тўғриси, бунақа учрашувларга чиқавериб, юрагимни “жиз” эттирган қизни тополмагандим. Ёшим йигирма еттига қараб кетган бўлсада, бирорта қизни кўз остимга олиб қўймаганимдан хафа бўлдим. Яхши ўқишим, зўр мутахассис бўлишим керак, ундан кейин қизлар масаласини кўриб чиқсам бўлади, дердим.\n“Бечора... ўзига боғлиқ бўлмаган ҳолат шекилли...” деган ўй кечди хаёлимдан. Сўнг “ҳаммаси жойида, сиқилма ойимга ўзим тушунтираман” деб тинчлантириб қўйдим. Шунда бирдан синглим келиб қолди. Уларни ёлғиз қолдириб, ташқари чиқдим.\nБироздан кейин синглим ҳам кетмоқчилигини билдирди ва хайрлашгани Севинчнинг ёнига кирди. Зум ўтмай “Акааа!!!” деган қичқириқ овози юрагимни тилиб кетди. Ортидан югуриб кирдим. Не кўз билан кўрайки Севинч очиқ дераза олдида киприк қоқмай, тахтадек қотиб турарди...\nОта-онам қайнотам билан меҳмонхонага кириб кетишди. Бу гал қайнотамнинг боши хам. Отам “сиқилманг, кўргулик” дедилар холос. Онам қандай қилиб бу дарддан қутулиш чорасини топиш мумкинлигини маслаҳат солдилар. Қайнотам тўйдан аввал ҳам бу ҳолат икки марта бўлгани, бироқ докторлар соғлом дея хулоса берганини айтди. Биз барибир ишонқирамай эртаси кун доктирга кўрсатишни режалаштирдик.


Qalampir.uz - Ажабо: Улуғбек Раҳматуллаевнинг қўшиғини эронлик хонанда ўғирлади\n20:06, 03.01.2017 Шоу-бизнес\nҚачонлардир хонанданинг ўзи ҳам “Бемор”, “Лайлойимсан” каби қўшиқларини ўғирлаб куйлаган эди.\nЎзбекистонда хизмат кўрсатган артист Улуғбек Раҳматуллаевнинг “Қирмизи олма” қўшиғи 2016 йилнинг энг оммалашган тароналаридан бири бўлди, десак муболаға бўлмайди. Раҳматуллаевнинг мазкур қўшиғи эронлик хонанда томонидан ўғринча куйланди. Бу ҳақда Улуғбек Раҳматуллаев ижтимоий тармоқлардаги шахсий саҳифаси орқали хабар берди.\nАқидапарастликка оид адабиётларни Ўзбекистонга олиб кираётган шахс ҳибсга олинди\n11:35, 04.12.2016 1 549


«Ҳазрат Мулла» масжиди таъмирталаб ҳолатда. Бекободликлар яхши инсонлардан кўмак кутмоқда\nЖамият 18:50 / 09.10.2019 8128\nМасжид Аллоҳга ибодат қилинадиган муқаддас жой ҳисобланади. У ерда инсонлар гуноҳлардан қочади, қилган гуноҳларига тавба қилади, Уни ёдга олиб ризқ сўрайди. Дунёдаги энг пок макон бўлмиш масжид минораларида муаззинлар овози янграйди. Осмондан Аллоҳ раҳмати ёғилади. Биргаликда ибодат қилган мусулмонлар доим бир-бирини қўллаб келаётганига кўп ҳолларда гувоҳ бўлганмиз. Масжид аҳилликни тавсия қилиб бирдамликка чорловчи маскандир.\nЯқинда Тошкент вилояти Бекобод туманидан бир гуруҳ фуқаролар Kun.uz’га мурожаат билан чиқишди. Унда тумандаги «Деҳқонобод» фермерлар уюшмаси, «Ҳамза» МФЙда жойлашган масжид хусусида сўз боради. Айтишларича, бир вақтлари ўша атрофда яшовчи инсонлар ибодат билан машғул бўладиган «Ҳазрат Мулла» жоме масжиди қурилган бўлган. Ҳозирга келиб масжид таъмирталаб ҳолатга келиб қолган. Сўнг масъул ташкилотлар ташаббуси билан қурилиш ва таъмирлаш ишлари бошланган. Бироқ масжид яроқли ҳолга келиши учун анчагина маблағ зарур бўлмоқда.\n«Ҳозирда усталаримиз билан масжиднинг ички қисмини таъмирламоқдамиз. Масжиднинг инсонлар ўтирадиган пастки қисми битказилишига эса маблағ зарур. Бундан ташқари, етмиш киши таҳорат оладиган ва бир вақтда йигирма нафар намозхон фойдаланиши мумкин бўлган ҳожатхонамиз қурилишига ҳам кўмак керак», деди масжид имом хатиби Саидраҳмон Саидов.\nАзизлар, мазкур масжиднинг қурилиш ишлари якуни етишига ўз ҳиссамизни қўшайлик. Биз жуда кўпчиликмиз, озгинадан ёрдам қилсак, масжид ҳам обод бўлади, инсонлар ибодати учун фойдаланишга топширилади ва улар биздан бир умр миннатдор бўларди. Аллоҳ ризолигини олиш барчамизнинг вазифамиздир.\nЗеро, Аллоҳ таоло масжидларни обод қилувчиларнинг иймони борлигига гувоҳлик бериб шундай деди: «Албатта, Аллоҳнинг масжидларини фақат Аллоҳга ва охират кунига иймон келтирганлар, намозни тўкис адо этганлар, закотни берганлар ва Аллоҳдан бошқадан қўрқмаганларгина обод қилурлар. Ажаб эмаски, ана ўшалар ҳидоят топгувчилардан бўлсалар» (Тавба сураси, 18-оят).\nМасжид қурилишига ёрдам бермоқчи бўлган инсонлар учун:\nТел: +99893 666 3386\nАгробанк (Саидраҳмон Саидов): 8600 0423 6025 3131\nТўғридан тўғри пул ўтказмоқчилар учун: 23120000700000468001\nЗафарбек Солижонов Kun.uz мухбири\nШерзод Эгамбердиев тасвирчи


Тиббий ёрдам сифати оширилади | NORMA.UZ\nТиббий ёрдам сифати оширилади\nПрезидент томонидан 26 июль куни “Аҳолига кўрсатилаётган тиббий ёрдам сифатини янада яхшилаш чора-тадбирлари тўғрисида”ги қарор имзоланди. Ҳужжат ЎзАда эълон қилинган.\nҲужжат 2021-2022 йиллар давомида туман (шаҳар) тиббиёт бирлашмалари таркибида 35 та Туманлараро қўшма шикастланишлар ва ўткир қон-томир касалликлари марказлари (кейинги ўринларда – Марказлар) босқичма-босқич ташкил этилишини назарда тутади.\nМарказларнинг асосий вазифалари:\nўткир ва сурункали буйрак етишмовчилиги мавжуд беморларга гемодиализ хизматини кўрсатиш;\nМарказларга бириктирилган туман (шаҳар)лар аҳолисига Соғлиқни сақлаш вазирлиги томонидан тасдиқланган тартибда тиббий хизмат кўрсатиш.\nМарказларга ҳудудлардаги аҳоли сонидан келиб чиққан ҳолда, шошилинч тиббий ёрдам ва умумий жарроҳлик бўлимларининг умумий ўринлари сони доирасида 50 тадан 60 тагача ўринлар ажратилади. Уларга ҳудудий соғлиқни сақлаш муассасалари штат бирликлари доирасида қўшимча нейрохирург, невролог, кардиолог, анестезиолог-реаниматолог ва бошқа штатлар киритилади.\nМарказларга туман (шаҳар) тиббиёт бирлашмалари фаолиятини молиялаштириш бўйича қонунчилик ҳужжатларида белгиланган қоидалар татбиқ этилади.\nТуманлараро қўшма шикастланишлар ва ўткир қон-томир касалликлари марказларини ташкил этиш чора-тадбирлари режаси;\n2021-2023 йилларда болалар, туғиш ёшидаги, ҳомиладор ва бола эмизувчи аёлларни профилактик махсус препаратлар билан бепул таъминлаш чора-тадбирлари дастури;\nАҳолига кўрсатилаётган нефрология ва гемодиализ ёрдамини янада такомиллаштириш чора-тадбирлари режаси.\n"Jurabek Laboratories" МЧЖ ҚК томонидан ишлаб чиқариладиган вакциналарни давлат рўйхатидан ўтказишга рухсат берилди\nҲарбий-академик лицейга кирувчилар қатъий тиббий кўрикдан ўтказилади\nНогиронлиги бўлган шахслар протез-ортопедия мосламалари билан таъминланади\nТиббий ёрдам кўрсатишда даволаш муассасаларида нималар бўлиши керак\nЎзбекистонга Халифа бин Зоид Ал Наҳаён жамғармаси маблағлари жалб қилинади


Хисобли дўст айрилмас еки қарзларни вақтида тўлаш тўғрисида - Anhor\nAnhor Все посты Хисобли дўст айрилмас еки қарзларни вақтида тўлаш тўғрисида\nРоссияга укиш учун еки мехнат килиб пул топиш ниятида кетган узбекистонликлар у ердаги жамиятнинг бир кисми сифатида россияликлар дучор булаетган муаммоларга рубару булмокдалар. Anhor.uz тахририятига ватандошларимиздан турли саволларни ойдинлаштириб бериш тугрисида хат ва телефон оркали купгина илтимослар тушиб туради. Охирги хафталар давомида бизнинг таҳририятимизга Россиянинг турли кредит ташкилотларидан қарздорлик сабабли РФ ФМХ “Қора рўйхати”га тушиб қолган баъзи бир қарздор одамлар бўйича ҳолатга аниқлик киритишни сўраб мурожаатлар бўлмоқда. Жумладан, Россиянинг купгина худудларида иш юритаетган кредит ташкилотларидан бири – «Мол.Булак.Ру» тилга олинган.\n«Мол.Булак.Ру» 5 йилдан ортиқ Россия бозорида ишламоқда ва микромолиялаштириш хизматлари соҳасида етарли даражада муваффақиятли ривожланмоқда. МЧЖ микромолиялаштириш ташкилоти Ўзбекистон, Тожикистон, Қирғизистон ва Россия фуқароларига займ беради.\nҲолатга аниқлик киритиш мақсадида Anhor.uz Мўл Булоқга мурожаат қилишга қарор қилди ва “Қора рўйхат” билан боғлиқ ҳолатни Мўл Булоқ компанияси Қидирув ва мажбурий қарз ундириш департаменти бошлиғи Скокова Яна Вадимовнадан бундай холатларни таърифлаб беришини суради.\nАссалому алейкум, Яна Вадимовна. Anhor.uz таҳририятига компаниянгизнинг мижозлари бир неча маротаба ёрдам беришни сўраб мурожаат қилишди. Қўнғироқларнинг барчасида Мўл Булоқ ўз қарздор-мижозларини РФ ФМХ “қора рўйхат”ига киритгани билан боғлиқ. Бу ростдан ҳам шундайми?\n– Ҳа, бу рост. Ҳозирда Мўл Булоқ муддати ўтиб кетган қарздорликни ундириш бўйича фаол ҳаракат қилмоқда, бунда қарздорларга нисбатан мажбурий таъсир қилишнинг барча чоралари қўлланмоқда. Бундай чоралардан бири – киришга рухсат бермаслик ёки муҳожирларнинг тили билан айтганда – ФМХ қора рўйхатига киритишдир. Бугунги кунда 15.08.1996 йилда қабул қилинган “Россия Федерациясидан чиқиш ва Россия Федерациясига кириш тартиби тўғрисида”ги 214-сон ФҚ ва 02.10.2007 йилда қабул қилинган “Ижро тўғрисида”ги 229-сон ФҚга асосан 1200 кишига қарздорлик бўйича Мўл Булоқ олдида ўзларига олган шартнома мажбуриятларини бажармаганликлари сабабли Россия Федерациясига 5 йил муддатга киришга рухсат бермаслик тўғрисида суд актлари қабул қилинган.\n– Наҳотки бунинг барчаси шунчалар жиддийки, компания шундай йўл тутишга мажбурми?\n– Қарзни қайтариш жараёни ҳар доим жиддий иш бўлган.Одам бошпана ижараси, ўқиш, рухсат ҳужжатларини расмийлаштириш, Ватанидаги ўз яқинларига ёрдам бериш каби ўз ҳаётий талабларини қондиришда маълум бир миқдордаги пулга эҳтиёж сезганида кўп ҳолларда фақат бизгина уларга\nтез ва чин дилдан ёрдам беришга тайёр бўламиз, чунки кўпчилик рус банклари чет эл фуқароларига кредит беришдан бош тортади. Лекин, шунга қарамасдан “заёмчи” бўлган мижозимиз “қарздор” категориясига ўтиб қолиши ҳолатлари ҳам учраб туради. Бунга ишдан айрилишдан тортиб жиноий фирибгарлик ҳаракатлари ҳам сабаб бўлиши мумкин.\nАммо, шуни билиш лозим: қарзни тўлаш ва займга олинган пулларни қайтаришга тўғри келади – пулни қайтаришни чўзган билан займ олган одам ўз ҳолатини мураккаблаштиради ва шартнома шартларида кўрсатилган тартибда жарима санкцияларининг ҳисобига қарз миқдорининг ортишига олиб келади, ундан ташқари суд ҳаражатлари ва тўловлари ҳам займ олган одамнинг елкасига қарз бўлиб тушади.\nБунда бизнинг мижозларимиз займ шартномасини имзолашдан ва пулни олишдан аввал бу барча шароитлар бўйича огоҳлантирилади. Бугунги кунга келиб биз 1 200 нафар қарздорга нисбатан суд қарорини олганмиз, унга кўра суд ҳаражатларини қўшиб ҳисоблаганда қарз масалан, 30 000 рублдан 60 000 рублга етган.\n– Компания ўз қарздорларининг қийин молиявий аҳволидан келиб чиққан ҳолда уларни тушунишга ҳаракат қиладими?\n– Албатта! Компания пайдо бўлган ҳолат бўйича унинг исталган босқичида ўз қарздорликлари бўйича мурожаат қиладиган қарздорларга тўғри муносабат билдиришга тайёр. Барчамиз инсонмиз ва қарздорда ўз муддатида займни қайтариш учун қийинчиликлар ва муаммолар пайдо бўлган бўлиши мумкинлигини жуда ҳам яхши тушунамиз.\nБунга ишдан бўшаш, Ватанига зудлик билан кетиш, хасталик ҳамда бошқа бир қатор сабаблар бўлиши мумкинки биз уларни олдиндан билмаймиз. Ўзганинг бахтсизлиги билан ўз бахтингни қураолмайсан, дейишади. Ва биз ўзгаларнинг муаммоларидан пул ишлашни истамаймиз.\nШу сабабли бизга ўз вақтида мурожаат қилган барчага тўғри ёндашишга тайёрмиз. Виждонли арздорларимизга эса уларнинг имкониятлари борлигини эслатиб қўймоқчимиз!\n– Сиз Компания истисно сифатида қарздорлар учун сўнгги имкониятни бериши мумкинлигини айтмоқчимисиз?\n– Ҳа, мен айнан шундай демоқчиман – биз қарздорларни тушунган ҳолда уларнинг шароитларини кўриб чиқишга тайёрмиз. Агар уларда даромад билан боғлиқ ёки бошқа кўнгилсиз ҳолат юз берса, биз икки томон учун ҳам маъқул бўладиган қарз реструктуризациясини тақдим этишга тайёрмиз. Бунинг учун атиги бизга қўнғироқ қилиш, кейин офисимизга келиб, ариза ёзиш ва қарзни ёпиш учун янги график олиш зарур.\nКўплаб займ олганларнинг талабларига биноан, “Эзгулик улаш” акцияси доирасида қийин ҳаётий ҳолатга тушиб қолган ва ўз вақтида қарзини тўлаш имкони бўлмаган қарздорларнинг жарима санкцияларини, жарималарини, пеняларини айириб ташлаш ҳамда қолган қарздорлик учун фоиз ставкасини қайта кўриб чиқишга тайёрмиз. Лекин бу акция фақатгина 2015 йилнинг 31 декабрига қадар амал қилади.\n– Яъни сиз ўз мижозларингизни қўллаб-қувватлайсизми?\n– Ўз вақтида қарзини узаолмаган мижозларимизнинг кўпчилиги акциядан фойдаланиб қолишига ишонамиз. Бизнинг аризамиз туфайли “қора рўйхат”га тушиб қолган қарздорларимиздан жуда ҳам кўплаб шикоятлар тушди.\nБу фуқаролар ҳар қандай талабларда ҳам қарзларини қайтаришга тайёр, лекин “қора рўйхат”дан чиқиш осон эмас. Қарздорлардан пайдо бўлган ҳолатни ҳал қилишни сўраб, уларга сўнгги имкониятни беришни сўраб кўплаб таклиф келиб тушмоқда.\nВа албаттаки, биз уларга кўмаклашамиз. Лекин ҳар доим ҳам шундай бўлавермайди.\n– Агарда мижозларингиз шунда ҳам имкониятдан фойдаланишга ҳаркат қилмаса, қандай чоралар кўрасиз?\n– Биз пулларимизни ундириш мақсадимизда турибмиз ва қидирув ва қарздорликни мажбурий ундириш билан боғлик бўлган Россия Федерация қонунчилигида кўрсатилган барча ҳаракатларни амалга оширамиз.\nРоссия Федерацияси Жиноят қонунчилигида қасддан кредиторлик қарзини тўламаслик (РФ Жиноят кодексининг 177-моддаси) ҳамда суд қарори ёки бошқа қарорларни бажармаслик учун жиноий жавобгарлик (РФ Жиноят кодексининг 315-моддаси) белгиланган. Халқаро шартномалар доирасида, масалан, фуқаролик, оила ва жиноят ишлари ва ҳуқуқий ёрдам тўғрисидаги Минск Конвенциясига асосан биз қасддан қарзини тўламайдиганларни Ватанларида ИИВ ва прокуратура органлари орқали улардан қарзни ундирамиз. “Эзгулик улаш” акцияси ниҳоясига етганидан кейин биз барча қарздорлар рўйхатини Фуқаролик ва Жиноят қонунчилиги нормаларини бузганлик учун Россия Федерациясига киришларига рухсат бермаслик қарорини чиқариш учун Федерал миграция хизматига йўналтирамиз. Ҳеч қайси қарздор эътиборимиздан қолиб кетмайди!\nAnhor.uz таҳририяти Россия Федерацияси қонунлари ва халқаро келишувларни ўрганган ҳолда Мол Булакнинг ўз мижозларига нисбатан ҳаракатларининг қонунга мос эканлигига амин бўлди. Шу сабабли, Anhor.uzга ёрдам сўраб мурожаат қилган фуқароларга фақатгина бир гапни айтишимиз мумкин: “Қарз ўз вақтида тўланиши лозим”.\nТахририятдан: Anhor.uz таҳририяти Россия Федерацияси қонунлари ва халқаро келишувларни ўрганган ҳолда Мол Булакнинг ўз мижозларига нисбатан ҳаракатларининг қонунга мос эканлигига амин бўлди.\nAnhor.uz тахририяти маслахат сўраб мурожаат қилган адвокатлар ҳам бир овоздан Мўл Булоқ компаниясининг тутган йули қонуний ва Россия Федерациясининг қонунларига тула мос келишини таъкидлашди.\nШу туфайли тахририятимизга мурожаат килган ватандошларимизга вактни йукотмасдан компанияга мурожаат килишларини тавсия этамиз ва тез кунларда молиявий масалаларини ижобий хал булишини тилаймиз.


Лавров ЕИ сиёсатчиларига нисбатан жорий қилинган виза чекловини изоҳлади\n09 май 2021, Тошкент вақти: 10:29\nРоссия Ташқи ишлар вазири Сергей Лавров\nРоссия Ташқи ишлар вазири Европа Иттифоқи сиёсатчиларига нисбатан жорий этилгани ўтган ҳафта маълум бўлган виза чеклови борасида изоҳ берди. Сергей Лавров бу қарор сиёсий мотивларга асосланганига оид иддаоларни рад қилди. Европа Иттифоқи Москва қора рўйхатини “мантиқсиз ва асоссиз”, дея баҳоламоқда. Европа санкцияларига жавобан қабул қилингани айтилаётган қора рўйхатга киритилган исмлар борасида Россия изоҳ бергани йўқ.\nРоссия Ташқи ишлар вазири Сергей Лавров расмий Москва томонидан Европа Иттифоқининг 89 сиёсатчисига нисбатан жорий қилинган виза чеклови борасида билдирилган эътирозларни рад этди. Лавров европаликларнинг шикоятлари “куракда турмайди”, дея таъкидлади.\nЛавров европалик сиёсатчиларга қарши жорий қилинган қора рўйхат улар Украинанинг Қрим минтақаси Россия тарафидан аннексия қилинишини танқид қилганлари боис ўч эканига доир иддаоларни ҳам рад этди.\nЕвропа Иттифоқининг Ташқи сиёсат масалалари бўйича мутасаддиси Фредерика Могерини матбуот вакили Майа Кочянчич 1 июнь куни қилган чиқишида Кремль эълон қилган қора рўйхат “айниқса, қўшимча изоҳ берилмаётгани ва шаффофлик йўқлиги инобатга олинса, мутлақо мантиқсиз ва асоссиздир”, дея баён қилди:\n- Россия расмийлари тарафидан 89 кишининг исми битилган рўйхат юборилди. Бу қарорнинг ҳуқуқий асоси, мезонлари ёки жараёни тўғрисида қўшимча маълумот берилгани йўқ. Ҳафта охирида ўз позициямизни аниқ баён қилдик, бу қарорни мантиқси ва асосиссиз, деб биламиз, деди ЕИ расмийси.\nРоссия Ташқи ишлар вазирлиги ва унинг раҳбари Лавров Европа Иттифоқи сиёсатчиларига нисбатан виза чеклови жорий этилганини бу ҳақда маълум бўлганидан бир неча кун ўтиб изоҳ берди.\nҚора рўйхат Россия 2014 йилнинг март ойида Қримни Украинадан тортиб олиши ва шарқий Украинада россияпараст айирмачиларни қўллаб-қувватлаши боис Москва билан Ғарб ўртасида муносабатлар таранглашган пайтда пайдо бўлди.\nЕИ ўтган бир йил ичида 151 нафар Россия фуқароси ва россияпараст украиналикка нисбатан санкцияларни қўллаган.\nРоссия жорий этгани маълум бўлган виза чекловига президент Владимир Путин ва Россиянинг Украинадаги хатти-ҳаракатларни очиқчасига танқид қилган Европанинг амалдаги ва собиқ парламентарийларидан тортиб вазирларигача киритилган.\nРоссиянинг ТАСС агентлиги шахси очиқланмаган расмийнинг қора рўйхат “Германия бошчилигида Европа Иттифоқи давлатлари томонидан Россияга қарши олиб борилаётган санкциялар кампаниясига жавобан ишлаб чиқилди”, деган сўзларидан иқтибос келтирди.\nШвеция Ташқи ишлар вазири Маргот Уоллстрём қора рўйхат юзасидан Россия томонига изоҳ сўраб мурожаат қилинганини билдирди:\n- Россиядан тушунтириш сўрадик ва Швециядаги Россия элчисидан бунинг сабабларини изоҳлашни сўрадик. Тушунишимизча, бу ЕИнинг рўйхатига жавобан қабул қилинган, лекин Европа рўйхати биринчи навбатда шаффоф ва унга киритилган ҳар бир исм юзасидан изоҳ келтирилган. Расман, ҳар қандай мамлакат бундай қилишга ҳақлидир, лекин биз бу одамлар нега рўйхатга киритилгани юзасидан изоҳ бўлишини истар эдик, деди Швеция расмийси.\nСўнгги бир неча ой ичида кўплаб сиёсатчи ва ҳукумат вакиллари Россияга киритилмагани боис бундай қора рўйхат борлигига доир тахминлар анчадан бери билдирилаётган эди.\nЕИ Парламенти раиси Мартин Шульц мазкур қора рўйхат “ўзаро ишончга янада путур етказади”, дея таъкидлади.\nРасмий Берлин Москвадан изоҳ талаб қилиб, қора рўйхатга киритилганлар тегишли ҳуқуқий чораларни кўра олиши учун бу ҳақда билишга ҳақлидир, дея баён қилди.\n“Европа марказида аччиқ ва хавфли можарони бартараф этиш ҳаракатларимизга бу ҳолат ҳисса қўшмайди”, деди Германия Ташқи ишлар вазири Франк Вальтер Штайнмайер.\nБритания Ташқи ишлар вазирлиги эълон қилган баёнотда “Россия ЕИнинг санкциялари юмшатилишига эришиш мақсадида босим ўтказиш ниятида бўлса, нотўғри йўлни танлабди”, дейилади.\nШвеция Ташқи ишлар вазири Маргот Уоллстрём қора рўйхатни “Россия обрўйига обрў қўшмайдиган ғалати чора”, дея баҳолади:\n- Бу Россиянинг ҳаракатларига нисбатан ишончни оширмайди, чунки бу чора Россия нодавлат ташкилотларни тақиқлашга доир қонунни қабул қилаган пайтда қўлланилмоқда ва бу жуда жиддийдир, деди Швеция расмийси.\nЎз навбатида Финляндия Ташқи ишлар вазири ўз блогида Тимо Соини масалага “ҳаддан ортиқ эътибор қаратишнинг” ҳожати йўқ, дея ёзди.\n“Бу Россия фуқароларига ЕИ санкцияларига кутилган жавоб бўлди. Бунинг ҳайрон қоларли жойи йўқ”, дея ёзди финн дипломати.


“Газпром” Украинага газ беришни қисқартирмоқчи\nРоссиянинг “Газпром” ширкати Украинага етказилиб берилаётган газ ҳажмини қисқартириш билан таҳдид қилди.\n“Газпром” расмийларининг билдиришича, Украинанинг Россия олдидаги газ бўйича қарзи бир ярим миллиард долларни ташкил этади.\n“Биз газимизни бозор нархида сотишга мажбурмиз. Яқин ҳамкорларимиз, жумладан, бизга яқин давлатлар бундан хафа ҳам бўлади. Бироқ газ осонликча қазиб олинмайди ва буни ҳамкорларимиз эътиборга олиши шарт”,- деди Россия бош вазири биринчи ўринбосари Дмитрий Медведев.\nУкраинанинг “Нафтогаз” миллий компанияси делегацияси эса мазкур масалани муҳокама қилиш мақсадида зудлик билан Москвага етиб келди.\nИкки давлат ўртасида 2006 йил якунида рўй берган газ можароси оқибатида Ғарбий Европада газ тақчиллиги кузатилган эди.


Маънавият тарғибот маркази эксперти “илма-тешик” либосларни танқид остига олди\n18:48 / 12.08.2015 3390\nБугунги кунда кўчаларда “илма-тешик” либослар кийиб юрган болаларнинг кўпайиб бориши маънавий ҳаётга салбий таъсир кўрсатиши мумкин. Бу ҳақда Республика маънавият тарғибот маркази бош мутахассиси Шерзод Шарипов айтиб ўтди.\n“Ўзини ҳурмат қилувчи киши борки, бошқаларнинг ғашини келтирмайдиган, ортиқча безаклардан ҳоли бўлган содда, аммо чиройли либос кийишни маъқул кўради. Аммо бугун кўча-кўйда кўпайиб бораётган илма-тешик либос кийиб юрган ёшларнинг ички маданияти ҳақида қандай илиқ сўз айтиш мумкин?”, – унинг сўзлари келтирилади “Жамият” газетасида.\nШариповнинг фикрича, “оммавий маданиятга кўр-кўрона эргашиб, ўзлигини бой бераётган бундай кишилар” нафақат ўзининг, балки яқинларининг ва атрофдаги бошқа одамларнинг маданиятига салбий таъсир кўрсатади.\nГазетанинг илгариги сонларидан бирида “Кийимингиз нега йиртиқ?” номли мақола чоп этилган эди. Ушбу мақолага муносабат билдириш баробарида бир қатор жамоатчилик вакиллари ҳамда давлат идоралари ходимлари бундай турдаги либосларни танқид остига олишди. Жумладан, фавқулодда вазиятлар вазирлиги ходими Роҳила Турдиева муаммони ҳал қилиш учун биринчи навбатда мамлакатдаги тикувчи ва дизайнер мутахассисларга миллий анъаналарга мос либослар яратиш борасида кўникмалар бериш ҳамда уларни ушбу фаолиятга рағбатлантириш зарурлигин таъкидлади.


"Камолот" ёшлар ижтимоий ҳаракати билан учрашув\tМиллий матбуот марказида ўтказилган Пресс-конференция-09.11.2015й.\tМ.К.Милли ва М.Броницкая (ЕХҲT) Олий судга ташриф буюришди (13.03.2015 й.)\tОлий суд делегациясининг АҚШга ташрифи-15-22 март 2015 й.\tФуқаролик ишлари бўйича Зангиота туманлараро судида "E-SUD" ахборот тизимидан фойдаланиш\tОлий суд Пленуми мажлиси - 18.09.2015 й.\tОлий суд ва Олий хўжалик суди Пленумларининг қўшма мажлиси-13.11.2015 й. Фуқароларни қабул қилиш жадвали


Митҳун Чакраборти ўзбек киносида ўйнамоқчими? - EFFECT.UZ\n. 16:34 | 28.09.2021\nБугун Кинематография агентлигида “Ипак йўли дурдонаси” Тошкент халқаро кинофестивали бўлиб ўтмоқда. Унда Ҳиндистонлик Митҳун Чакраборти сўзга чиқиб ўзбек киносида ўйнашга тайёрлиги билдирди.\n“Ўзбекистонга тўртинчи марта ташриф буюришим. Аввалги Ўзбекистон ва ҳозирги Ўзбекистон ўртасида катта фарқ бор. Мамлакатингиз янада чирой очган, улкан ўзгаришлар рўй берган. Ҳиндистон ва Ўзбекистон мустаҳкам дўстона алоқаларга эга, биз бир нечта фильмларни биргаликда ишлаб чиқариш бўйича ҳамкорлик қилиб келмоқдамиз. Мен ўзбек фильмида роль ижро этишга тайёрман!”, – деди Чакраборти.\nЭслатиб ўтамиз, Митҳун Чакраборти “Диско Раққоси”, “Ўйна, ўйна” ва бошқа кўплаб киноларида бош рўлни ижро этган.\nTeglar:"Ипак йўли дурдонаси", Toshkent, Кинематография, Митҳун Чакраборти\n"Реал Мадрид" собиқ футболчиси Ўзбекистонга келади\nЎзжан Дениз, Фелиз Ахмед, Мелиса Асла Памук – Турк юлдузлари Ўзбек киноси ҳақида нима дедилар?


Аҳолини 2017/2018 йил қиш-баҳор мавсумида қишлоқ хўжалиги маҳсулотлари билан кафолатли таъминлаш мақсадида Ўзбекистон Республикаси Президентининг 2017 йил 20 октябрдаги\n3345-сонли ва 30 ноябрдаги 3418-сонли қарорига асосан 500 минг тонна маҳсулотларни захирага ғамланди.\nЗахирага жамғариладиган маҳсулотлар учун уюшма корхоналари томонидан 1717 та шартномалар тузилиб, 44 млрд. сўм бўнак тўланди.\nМаҳсулотларни узоқ муддат сифатли сақлаш учун жойлардаги омборлар хатловдан ўтказилди. Хатлов натижасига кўра 908 минг тонналик омборлар, шу жумладан 330 минг тонналик қуруқ омборлар, 578 минг тонналик совутгичли сиғимлар захира тадбирига жалб қилинди.\nШундан уюшма корхоналаридаги мавжуд жами 162 минг тн омборлар, шулардан 62 минг тн совутгичли сиғимларга маҳсулотлар захирага қўйилди.\nУюшма корхоналари томонидан кредит маблағларига буюртма берилиб, тижорат банкларидан 46,8 млрд сўм кредит шундан 18,3 млрд сўм нақд пул маблағлари ажратилди. Бундан ташқари Вазирлар Маҳкамасининг махсус жамғармасидан 80 млрд. сўм ажратилиб, маҳсулотлар харид қилинди.\nАмалга оширилган ишлар натижасида уюшма таркибидаги корхоналар томонидан 162 минг тн (100,6%) маҳсулот захирага жамғарилди.\nЗахирага жамғарилган қартошка, пиёз, сабзи ва гуруч маҳсулотлари тасдиқланган жадвалга мувофиқ 2018 йил 10 январдан бошлаб савдога чиқарилиши бошланди, шу йил 8 майгача 151 минг тн маҳсулот ички бозорга арзон нархларда сотилди.\nСайтга маълумот (Захира).doc 29 KB


Боксчиларимиз мусобақани ғалаба билан бошлашди - Народное Слово\nБоксчиларимиз мусобақани ғалаба билан бошлашди\nШу кунларда Таиланд пойтахти Бангкок шаҳри бокс бўйича ёшлар ўртасидаги навбатдаги Осиё чемпионатига мезбонлик қилмоқда.\nУнда қитъамизнинг йигирмага яқин мамлакатидан 100 нафардан зиёд спортчи совринли ўринлар учун кураш олиб бораяпти. Нуфузли мусобақада Ўзбекистон терма жамоаси тўлиқ таркиб билан қатнашмоқда. Хусусан, мураббийлар Осиё чемпионатига мамлакат биринчилиги ва кубоги баҳсларида сараланиб, кейинчалик халқаро майдонларда ҳам ўзини кўрсатган Беҳзодбек Турсунбоев, Абдулҳай Шораҳматов, Иқболжон Холдоров, Фазлиддин Мелибоев, Маҳмуд ўоипов, Бектемир Мелиқўзиев, Козимбек Мардонов, Азизбек Шукуров, Асилбек Солиев ва Шоҳруҳ Эркинов каби истеъдодли ёшларни жалб этишган.\nТаъкидлаш жоизки, шу пайтгача турли ёш тоифаларида ўтказилган қитъа чемпионатларида ўзбекистонлик боксчилар мунтазам юқори ўринларга сазовор бўлиб келишган. Масалан, ёшлар ўртасида ташкил этилган мусобақаларда ҳамюртларимиз 10 та олтин, 7 та кумуш ва 10 та бронза, жами 27 медаль жамғаришган. Шу боис мутахассислар бу сафар ҳам терма жамоамиз аъзоларининг имкониятини юқори баҳолашмоқда.\nҚувонарли жиҳати, бу фикрлар қайсидир маънода мусобақа аввалидаёқ ўзини оқлади. Хусусан, 52 кг. вазн тоифасида Абдулҳай Шораҳматов дастлабки беллашувда Хитой Тайпейи вакили По Вей Чиюдан очколар ҳисобида устун келди. Яна бир вакилимиз Фазлиддин Мелибоев (60 кг.) эса непаллик Саураб Ламани нокаутга учратди.\nЎсмирлар ўртасида Осиё чемпионлигига эришган Козимбек Мардонов ёшлар ўртасидаги мусобақани ҳам юқори суръатда бошлади. 75 килограмм вазн тоифасида баҳсларга киришган боксчимиз биринчи беллашувида Хитой Тайпейи терма жамоаси аъзоси Чинг Фенг Линни енгди.\nЧемпионатдаги иштирокини чорак финал босқичидан бошлаган Бектемир Мелиқўзиев (69 кг.) ва Азизбек Шукуров (81 кг.) ҳам кейинги босқичга йўл олди. Бектемир фаластинлик Мотасем Бебухни, Азизбек эса Жанубий кореялик Ким Донг Жуни катта устунлик билан мағлубиятга учратди.\nМусобақанинг барча ғолиб ва совриндорлари номи 30 январь куни маълум бўлади.


Шахсий маълумотларнинг ҳуқуқий режими белгиланди | NORMA.UZ\nҚонунчилик палатасининг навбатдаги ялпи мажлисида «Шахсий маълумотлар тўғрисида»ги Қонун учинчи ўқишда кўриб чиқилди ва қабул қилинди. Ҳужжат Олий Мажлис Сенатига йўлланди, дея хабар берилади «Юксалиш» умуммиллий ҳаракатининг Телеграм-каналида.\nЭслатиб ўтамиз, бир қатор ҳужжатларда шахсий маълумотлар махфий ахборот сирасига киритилган (шарҳга қаранг). Бироқ ушбу тушунча ҳуқуқий жиҳатдан тўлиқ очиб берилмаган, шахсий маълумотларни ҳимоя қилиш механизмлари мавжуд эмас.\nшахсий маълумотлар – электрон, қоғоз ва (ёки) бошқа моддий ташувчида қайд этилган, муайян шахсга тегишли ёки уни идентификациялаш имконини берувчи ахборот;\nшахсий маълумотлар субъекти – шахсий маълумотлар тегишли бўлган жисмоний шахс;\nшахсий маълумотлар базаси – шу жумладан ахборот тизими кўринишидаги, шахсий маълумотларни ўз ичига олган маълумотлар базаси;\nшахсий маълумотларни қайта ишлаш – шахсий маълумотларни тўплаш, тизимлаштириш, сақлаш, ўзгартириш, тўлдириш, қўллаш, тақдим этиш, тарқатиш, узатиш, шахссизлантириш ва йўқ қилишга доир бир ёки бир нечта ҳаракатларни амалга ошириш;\nшахсий маълумотлар базаси оператори – шахсий маълумотларни қайта ишловчи давлат органи, жисмоний ва (ёки) юридик шахс;\nшахсий маълумотлар базасининг мулкдори – шахсий маълумотлар базасига эгалик қилиш, ундан фойдаланиш ва уни тасарруф этиш ҳуқуқига эга бўлган давлат органи, жисмоний ва (ёки) юридик шахс;\nучинчи шахс – субъект, мулкдор ва (ёки) оператор ҳисобланмаган, бироқ шахсий маълумотларни қайта ишлашга доир ҳоллар ёки муносабатлар сабабли улар билан боғлиқ бўлган ҳар қандай шахс.\nИлгари ёзганимиздек, «Шахсий маълумотлар тўғрисида»ги Қонун лойиҳасида уларга кириш механизмлари, шу жумладан уларни халқаро узатиш тартиботлари белгиланган. Лойиҳа шахсий маълумотлар қаерда қайта ишланишидан қатъи назар, уларнинг ҳимоясини таъминлаш бўйича талабларни ўз ичига олган. Шунингдек, унда шахсий ҳаёти дахлсизлиги бўйича инсон ҳуқуқлари ҳимоясини таъминлашга қаратилган нормалар қайд этилган.


Туркиядаги қадимий ёдгорликларнинг сири нимада? - Халқ сўзи\n12:11 30 Ноябрь 2020 Дунё\nСаид РАҲМОНОВ, «Халқ сўзи» махсус мухбири\nТуркиянинг Анталия шаҳридан хабар қилади\nОлти(н) устунли масжид\nТуркиянинг энг йирик шаҳарларидан бири бўлган Истанбулнинг деярли ҳар қадамида масжид бор. Маълумотларга қараганда, айни патда уларнинг сони 3 мингтадан ошиб кетган. Ушбу муқаддас масканлар орасида бир неча асрларни қаритган қадимийлари ҳам кўпки, бу сайёҳларни оҳанрабодек ўзига жалб этиб келмоқда. Маҳаллий ва хорижий туристлар талпинадиган Султон Аҳмад масжиди ана шулардан биридир.\nМовий масжид номи билан ҳам машҳур бўлган ушбу масканни Cултон Аҳмад олтин устунли қилиб қуришга аҳд қилади. Аммо бунга давлат ғазнаси етмагач, олтин минорали эмас, балки олти(н) минорали қилиб бунёд этади. Кези келганда, айтиш жоизки, бунга қадар масжидлар тўрт минорали қилиб тикланган. Буни қарангки, ўша давр меъморчилигида янгилик бўлган ушбу масжид бир пайтда олти минг кишини ўз бағрига сиғдира олади.\nБиз, ўзбекистонлик журналистлар Туркияга сафаримиз чоғида ушбу масжидни зиёрат қилиш имкониятига эга бўлдик. Ҳозирги пайтда бу ерда таъмирлаш ишлари олиб борилаётган бўлса-да, намозхонлар учун зарур барча шарт-шароитлар яратилган.\nҲавас ва ҳайрат оғушидаги антик шаҳар\nТуркия бўйлаб саёҳатимизнинг навбатдаги куни туризм марказларидан бири бўлган Анталияга шаҳрига бўлди. Ўрта Ер денгиз соҳилида жойлашган бу кентда ҳавас ва ҳайратлар оғушида қолганимиз рост. Унинг биринчиси — қиш фаслидан бирданига ёзнинг пишиқлик мавсумига тушиб қолганимиз бўлди.\nҲа, айни пайтда бу ерда айни пишиқчилик. Қишлоқ хўжалиги ҳудуд иқтисодиётининг энг муҳим тармоқларидан бири ҳисобланади. Хусусан, бутун мамлакат помидор билан таъминланиши баробарида, экспортнинг 80 фоизини ушбу маҳсулот ташкил этади. Улар, асосан, иссиқхона шароитида етиштирилади. Бундан ташқари, апельсин, мандарин, лимон, зайтун, ҳатто, пахта ҳам етиштирилар экан. Шу кунларда анорзорлар, апельсин боғларидан ҳосилни йиғиштириб олиш ишлари авжида.\nБиз Анталиядан 35 километрлик масофада жойлашган антик шаҳар Аспендосга боргунимизча йўл-йўлакай фермерлар фаолияти билан ҳам яқиндан танишдик.\nМаълумотларга қараганда, дунёда энг яхши сақланган антик шаҳарлардан бири Аспендосдир. У милоддан аввалги бешинчи асрда бунёд этилган бўлиб, бу ҳақда турли афсона ва ривоятлар тильдан-тилга кўчиб юради.\nЭмишки, шоҳ Аспендоснинг соҳибжамол қизи бўлиб, унинг ошиқлари жуда кўп бўлган. Ота эса қизига муносиб қаллиқ танлашда қийналиб бир шарт қўяди: «Кимки, шаҳримиз аҳолиси фойдали ва гўзал иншоот қурса, қизимни ўша йигитга узатаман». Буни эшитган йигитлар ўз бунёдкорлик маҳоратини ишга солади. Улар орасидан эгизакларнинг омади чопади. Сабаби, шоҳга улардан бири бунёд этган сувўтказгич маъқул тушади. Аммо эгизакларнинг иккинчи қурган амфитеатрни кўргач, ўз фикридан қайтади ва архитекторга қизини узатади.\nМаҳаллий аҳолининг фикрича, шоҳ адашмаган. Чунки тошдан бунёд қилинган Рим амфитеатри ўз ҳолида сақланиб қолган.\nМана, ўша қадимий театр. Боқиб кўзингиз тўймайди. Унинг ичига кирар экансиз, ҳайратингиз ошади, инсониятнинг бунёдкорлик қобилиятига тасаннолар айтасиз...\nТеатрда томошабинлар учун 39 қатор жой мавжуд бўлиб, уларнинг орасида ярим метрни ташкил этади. Умумий узунлиги эса салкам 100 метр. Театр ўз 20 минг нафаргача томошабинни сиғдирган. У шундайин маҳорат билан ишланганки, саҳна тушган танганинг овози сўнгги қаторда ўтирган одамга ҳам аниқ-тиниқ эшитилади. Шу боис бу ерда 2008 йилгача турли концерт ва шоулар ўтказилган бўлиб, бу жараёнда микрофон ва овоз кучайтиргичлардан умуман фойдаланилмаган.\nАнталия ўз бағридан яна бир антик шаҳар — Пергенинг сир-синоатларини яшириб ётибди. Очиқ осмон остидаги музей шаҳар ҳақида кейинги материалларимизда ҳикоя қиламиз.\nТуркия бўйлаб саёҳатимиз давом этмоқда.


Uzbekcha seks Oxseks.Ru 08:16 Park...\nЭр хотин паркка айлангани киришибди, битта качелани олдига келишганда хотини- шу кечелага чикаман дебти.Шунда эри:-хотин трусигин йиртик тапага кутарилганинда амин куриниб колади. Деб рози булмабди. Хотини хафа булиб,-бумаса морожна олиб келиб берин дебди.Эри морожнага кетганда хотин качелога чикиб олибди. Эр кеса хотин учаётганмиш. Эрди аччиги келиб: -э хотин санга нима дегандим. Деб бакирса. Хотини:-куркмен дадаси трусими ечиб ташадим йиртигини хеч ким курмеди дермуш